title: Deċiżjoni tal-Kunsill (PESK) 2017/1512 tat-30 ta' Awwissu 2017 li temenda d-Deċiżjoni (PESK) 2016/849 dwar miżuri restrittivi kontra r-Repubblika Demokratika tal-Poplu tal-Korea

text:
               31.8.2017

               MT

               Il-Ġurnal Uffiċjali tal-Unjoni Ewropea

               L 224/118

         DEĊIŻJONI TAL-KUNSILL (PESK) 2017/1512
   tat-30 ta' Awwissu 2017
   li temenda d-Deċiżjoni (PESK) 2016/849 dwar miżuri restrittivi kontra r-Repubblika Demokratika tal-Poplu tal-Korea
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-22 ta' April 2013, il-Kunsill adotta d-Deċiżjoni 2013/183/PESK (1) dwar miżuri restrittivi kontra r-Repubblika Demokratika tal-Poplu tal-Korea (“ir-RDPK”) li ssostitwixxiet id-Deċiżjoni 2010/800/PESK (2) u, fost l-oħrajn, implimentat ir-Riżoluzzjonijiet tal-Kunsill tas-Sigurtà tan-Nazzjonijiet Uniti (“UNSCRs”) 1718 (2006), 1874 (2009), 2087 (2013) u 2094 (2013).

               (2)

               Fit-2 ta' Marzu 2016, il-Kunsill tas-Sigurtà tan-NU adotta l-UNSCR 2270 (2016) li tipprevedi miżuri ġodda kontra r-RDPK.

               (3)

               Fil-31 ta' Marzu 2016, il-Kunsill adotta d-Deċiżjoni (PESK) 2016/476 (3) biex għamel dawk il-miżuri effettivi.

               (4)

               Fis-27 ta' Mejju 2016, il-Kunsill adotta d-Deċiżjoni (PESK) 2016/849 (4) dwar miżuri restrittivi kontra r-RDPK, li ssostitwixxiet id-Deċiżjoni 2013/183/PESK u, fost l-oħrajn, implimentat il-UNSCRs 1718 (2006), 1874 (2009), 2087 (2013), 2094 (2013) u 2270 (2016).

               (5)

               Il-UNSCR 2270 (2016) tipprevedi li l-iffriżar tal-assi għandu japplika fir-rigward ta' entitajiet tal-Gvern tar-RDPK jew tal-Partit tal-Ħaddiema tal-Korea, jew persuni li jaġixxu f'isimhom jew taħt id-direzzjoni tagħhom, fejn Stat Membru tan-NU jiddetermina li huma assoċjati mal-programmi nukleari jew ta' missili ballistiċi, jew attivitajiet oħra tar-RDPK pprojbiti bil-UNSCRs rilevanti. Barra minn hekk, il-Kunsill jikkunsidra li persuni li jaġixxu f'isem jew taħt id-direzzjoni ta' entitajiet tal-Gvern tar-RDPK jew tal-Partit tal-Ħaddiema tal-Korea li l-Kunsill jiddetermina li huma assoċjati mal-programmi nukleari jew ta' missili ballistiċi, jew attivitajiet oħra tar-RDPK pprojbiti bil-UNSCRs rilevanti għandhom ikunu suġġetti għal restrizzjonijiet ta' vjaġġar.

               (6)

               Il-Kunsill iqis li huwa neċessarju li jiġi inkluż Anness ġdid biex jiġu elenkati dawk il-persuni u entitajiet.

               (7)

               Il-UNSCR 2270 (2016) tipprevedi wkoll li l-iffriżar tal-assi applikabbli fir-rigward ta' entitajiet tal-Gvern tar-RDPK jew tal-Partit tal-Ħaddiema tal-Korea, jew persuni li jaġixxu f'isimhom jew taħt id-direzzjoni tagħhom, ma japplikax fejn il-fondi, assi finanzjarji jew riżorsi ekonomiċi oħrajn ikunu meħtieġa biex jitwettqu l-attivitajiet tal-missjonijiet tar-RDPK għan-NU u aġenziji speċjalizzati oħrajn.

               (8)

               Tinħtieġ aktar azzjoni mill-Unjoni sabiex jiġu implimentati ċerti miżuri previsti f'din id-Deċiżjoni.

               (9)

               Id-Deċiżjoni (PESK) 2016/849 għandha għalhekk tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   Id-Deċiżjoni (PESK) 2016/849 hija emendata kif ġej:

               (1)

               L-Artikolu 13 huwa emendat kif ġej:

                           (a)

                           il-punt 2 huwa sostitwit b'dan li ġej:

                                       “(2)

                                       L-istituzzjonijiet finanzjarji fil-ġurisdizzjoni ta' Stati Membri m'għandhomx jidħlu, jew ikomplu jieħdu sehem, fi kwalunkwe tranżazzjoni ma':

                                                   (a)

                                                   banek domiċiljati fir-RDPK, inkluż il-Bank Ċentrali tar-RDPK;

                                                   (b)

                                                   fergħat jew sussidjarji fil-ġurisdizzjoni tal-Istati Membri ta' banek domiċiljati fir-RDPK;

                                                   (c)

                                                   fergħat jew sussidjarji barra l-ġurisdizzjoni tal-Istati Membri ta' banek domiċiljati fir-RDPK;

                                                   (d)

                                                   entitajiet finanzjarji li mhumiex domiċiljati fir-RDPK, li jinsabu fil-ġurisdizzjoni tal-Istati Membri u li huma kkontrollati minn persuni jew entitajiet domiċiljati fir-RDPK; jew

                                                   (e)

                                                   entitajiet finanzjarji li mhumiex domiċiljati fir-RDPK jew li ma jinsabux fil-ġurisdizzjoni tal-Istati Membri iżda li huma kkontrollati minn persuni jew entitajiet domiċiljati fir-RDPK,
                                                   sakemm tali tranżazzjonijiet ma jaqgħux fl-ambitu tal-punt (3) u ma ġewx awtorizzati f'konformità mal-punt (4).”;

                           (b)

                           il-punt 5 huwa sostitwit b'dan li ġej:

                                       “(5)

                                       L-awtorizzazzjoni minn qabel imsemmija fil-punt (4) m'għandhiex tkun meħtieġa għal kwalunkwe trasferiment ta' fondi jew tranżazzjoni meħtieġa għall-iskopijiet offiċjali ta' missjoni diplomatika jew konsulari ta' Stat Membru fir-RDPK jew ta' organizzazzjoni internazzjonali li tgawdi immunitajiet fir-RDPK skont id-dritt internazzjonali.”.

               (2)

               Fl-Artikolu 18, il-paragrafu 2 huwa sostitwit b'dan li ġej:
               “2.   L-Istati Membri għandhom jipprojbixxu d-dħul fil-portijiet tagħhom ta' kwalunkwe bastiment jekk ikollhom informazzjoni li tipprovdi raġunijiet ġustifikati biex wieħed jemmen li l-bastiment huwa ta' proprjetà ta', jew ikkontrollat direttament jew indirettament minn, persuna jew entità elenkata fl-Annessi I, II, III jew V, jew li fih merkanzija li l-forniment, il-bejgħ, it-trasferiment jew l-esportazzjoni tagħha huma pprojbiti mill-UNSCR 1718 (2006), 1874 (2009), 2087 (2013), 2094 (2013) jew 2270 (2016) jew minn din id-Deċiżjoni.”.

               (3)

               Fl-Artikolu 20, il-paragrafu 1 huwa sostitwit b'dan li ġej:
               “1.   Għandu jiġi pprojbit il-kiri jew in-noleġġ ta' bastimenti jew inġenji tal-ajru li jtajru bandieri tal-Istati Membri jew il-forniment ta' servizzi ta' ekwipaġġ lir-RDPK, lil kwalunkwe persuna jew entità elenkata fl-Annessi I, II, III jew V, lil kwalunkwe entità oħra tar-RDPK, lil kwalunkwe persuna jew entità oħra li l-Istat Membru jiddetermina li tkun assistiet fl-evażjoni ta' sanzjonijiet jew fil-ksur tad-dispożizzjonijiet tal-UNSCR 1718 (2006), 1874 (2009), 2087 (2013), 2094 (2013) jew 2270 (2016) jew ta' din id-Deċiżjoni, lil kwalunkwe persuna jew entità li taġixxi f'isem jew taħt id-direzzjoni ta' kwalunkwe wieħed minn dawk imsemmija hawn fuq, jew lil kwalunkwe entità li hija proprjetà ta', jew ikkontrollata minn, kwalunkwe minn dawk imsemmija hawn fuq.”.

               (4)

               Fl-Artikolu 23(1) jiżdied il-punt li ġej:

                           “(d)

                           persuni li jaġixxu f'isem jew taħt id-direzzjoni ta' entitajiet tal-Gvern tar-RDPK jew tal-Partit tal-Ħaddiema tal-Korea li l-Kunsill jiddetermina li huma assoċjati mal-programmi nukleari jew ta' missili ballistiċi, jew attivitajiet oħra tar-RDPK pprojbiti mill-UNSCR 1718 (2006), 1874 (2009), 2087 (2013), 2094 (2013) jew 2270 (2016), li mhumiex koperti mill-Anness I, II jew III, kif elenkati fl-Anness V ta' din id-Deċiżjoni.”.

               (5)

               L-Artikolu 27 huwa emendat kif ġej:

                           (a)

                           fil-paragrafu (1), il-punt (d) huwa sostitwit b'dan li ġej:

                                       “(d)

                                       entitajiet tal-Gvern tar-RDPK jew tal-Partit tal-Ħaddiema tal-Korea, jew persuni jew entitajiet li jaġixxu f'isimhom jew taħt id-direzzjoni tagħhom, jew entitajiet li jappartjenu lilhom jew huma kkontrollati minnhom, li l-Kunsill jiddetermina li huma assoċjati mal-programmi nukleari jew ta' missili ballistiċi jew attivitajiet oħra tar-RDPK ipprojbiti mill-UNSCR 1718 (2006), 1874 (2009), 2087 (2013), 2094 (2013) jew 2270 (2016), u li mhumiex koperti mill-Anness I, II jew III, kif elenkati fl-Anness V ta' din id-Deċiżjoni.”;

                           (b)

                           fil-paragrafu 6, il-kliem introduttorju huwa sostitwit b'dan li ġej:
                           “6.   Il-paragrafu 1 ma għandux jipprevjeni lil persuna jew entità ddeżinjata elenkata fl-Anness II, III jew V milli tagħmel ħlas dovut taħt kuntratt li sar qabel ma tali persuna jew entità ġiet elenkata, dment li l-Istat Membru rilevanti jkun iddetermina li:”.

               (6)

               L-Artikolu 28 huwa sostitwit b'dan li ġej:
               “Artikolu 28
               L-Artikolu 27(1)(d), u 27(2) safejn jirreferi għall-persuni u l-entitajiet koperti mill-Artikolu 27(1)(d), ma għandux japplika fir-rigward ta' fondi, assi finanzjarji oħra jew riżorsi ekonomiċi oħra li huma meħtieġa biex jitwettqu attivitajiet tal-missjonijiet tar-RDPK għan-NU u l-aġenziji speċjalizzati tagħha u organizzazzjonijiet relatati jew missjonijiet diplomatiċi u konsulari oħra tar-RDPK, jew fir-rigward ta' kwalunkwe fond, assi finanzjarji oħra jew riżorsi ekonomiċi oħra li l-Kumitat tas-Sanzjonijiet jiddetermina bil-quddiem, skont il-każ, li jkunu meħtieġa għall-għoti ta' għajnuna umanitarja, għad-denuklearizzazzjoni jew kwalunkwe fini ieħor konsistenti mal-objettivi tal-UNSCR 2270 (2016).”.

               (7)

               Fl-Artikolu 32, il-punt (a) huwa sostitwit b'dan li ġej:

                           “(a)

                           il-persuni jew l-entitajiet elenkati fl-Annessi I, II, III, IV jew V,”.

               (8)

               Fl-Artikolu 33, il-paragrafu 2 huwa sostitwit b'dan li ġej:
               “2.   Il-Kunsill, filwaqt li jaġixxi b'unanimità fuq proposta mill-Istati Membri jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jistabbilixxi l-listi fl-Anness II, III jew V u jadotta modifiki għalihom.”.

               (9)

               Fl-Artikolu 34, il-paragrafu 2 huwa sostitwit b'dan li ġej:
               “2.   Fejn il-Kunsill jiddeċiedi li jissoġġetta persuna jew entità għall-miżuri msemmija fil-punti (b) jew (c) tal-Artikolu 23(1) jew fil-punt (b), (c) jew (d) tal-Artikolu 27(1), huwa għandu jemenda l-Anness II, III jew V kif meħtieġ.”.

               (10)

               L-Artikolu 35 huwa sostitwit b'dan li ġej:
               “Artikolu 35
               1.   L-Annessi I, II, III u V għandhom jinkludu r-raġunijiet għall-elenkar tal-persuni u l-entitajiet elenkati, kif provduti mill-Kunsill tas-Sigurtà tan-NU jew mill-Kumitat tas-Sanzjonijiet fir-rigward tal-Anness I.
               2.   L-Annessi I, II, III u V għandhom jinkludu wkoll, fejn tkun disponibbli, l-informazzjoni meħtieġa biex il-persuni u l-entitajiet ikkonċernati jiġu identifikati, kif provduta mill-Kunsill tas-Sigurtà tan-NU jew mill-Kumitat tas-Sanzjonijiet fir-rigward tal-Anness I. Fir-rigward ta' persuni, tali informazzjoni tista' tinkludi l-ismijiet inklużi l-psewdonimi, id-data u l-post tat-twelid, in-nazzjonalità, in-numri tal-passaport u tal-karta tal-identità, is-sess, l-indirizz, jekk magħruf, u l-funzjoni jew il-professjoni. Fir-rigward ta' entitajiet, tali informazzjoni tista' tinkludi l-ismijiet, il-post u d-data tar-reġistrazzjoni, in-numru tar-reġistrazzjoni u l-post tan-negozju. L-Anness I għandu jinkludi wkoll id-data ta' deżinjazzjoni mill-Kunsill tas-Sigurtà tan-NU jew mill-Kumitat tas-Sanzjonijiet.”.

               (11)

               Fl-Artikolu 36, il-paragrafu 2 huwa sostitwit b'dan li ġej:
               “2.   Il-miżuri msemmija fil-punti (b) u (c) tal-Artikolu 23(1) u fil-punti (b), (c) u (d) tal-Artikolu 27(1) għandhom jiġu riveduti f'intervalli regolari u mill-inqas kull 12-il xahar. Huma għandhom jieqfu japplikaw fir-rigward ta' persuni u entitajiet ikkonċernati jekk il-Kunsill jiddetermina, skont il-proċedura msemmija fl-Artikolu 33(2), li l-kondizzjonijiet għall-applikazzjoni tagħhom m'għadhomx jiġu sodisfatti.”.

               (12)

               Jiżdied l-Anness li jinsab fl-Anness għal din id-Deċiżjoni.

         Artikolu 2
   Din id-Deċiżjoni għandha tidħol fis-seħħ fid-data wara dik tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, it-30 ta' Awwissu 2017.

            Għall-Kunsill

            Il-President

         M. MAASIKAS

      (1)  Deċiżjoni tal-Kunsill 2013/183/PESK tat-22 ta' April 2013 dwar miżuri restrittivi kontra r-Repubblika Demokratika Popolari tal-Korea u li tħassar id- Deċiżjoni 2010/800/PESK (ĠU L 111, 23.4.2013, p. 52).

      (2)  Deċiżjoni tal-Kunsill 2010/800/PESK tat-22 ta' Diċembru 2010 dwar miżuri restrittivi kontra r-Repubblika Demokratika tal-Poplu tal-Korea u li tirrevoka l-Pożizzjoni Komuni 2006/795/PESK (ĠU L 341, 23.12.2010, p. 32).

      (3)  Deċiżjoni tal-Kunsill (PESK) 2016/476 tal-31 ta' Marzu 2016 li temenda d-Deċiżjoni 2013/183/PESK dwar miżuri restrittivi kontra r-Repubblika Demokratika tal-Poplu tal-Korea (ĠU L 85, 1.4.2016, p. 38).

      (4)  Deċiżjoni tal-Kunsill (PESK) 2016/849 tas-27 ta' Mejju 2016 dwar miżuri restrittivi kontra r-Repubblika Demokratika tal-Poplu tal-Korea u li tħassar id- Deċiżjoni 2013/183/PESK (ĠU L 141, 28.5.2016, p. 79).

      ANNESS
      “
            ANNESS V
            Lista tal-persuni u l-entitajiet imsemmija fil-punt (d) tal-Artikolu 23(1) u fil-punt (d) tal-Artikolu 27(1)
         ”


title: 2007/850/KE: Deċiżjoni tal-Bank Ċentrali Ewropew tat- 22 ta’ Novembru 2007 li temenda d-Deċiżjoni BĊE/2001/16 dwar l-allokazzjoni tad-dħul monetarju tal-banek ċentrali nazzjonali ta’ Stati Membri parteċipanti mis-sena finanzjarja 2002 (BĊE/2007/15)

text:
               19.12.2007

               MT

               Il-Ġurnal Uffiċjali ta’ l-Unjoni Ewropea

               L 333/86

         DEĊIŻJONI TAL-BANK ĊENTRALI EWROPEW
   tat-22 ta’ Novembru 2007
   li temenda d-Deċiżjoni BĊE/2001/16 dwar l-allokazzjoni tad-dħul monetarju tal-banek ċentrali nazzjonali ta’ Stati Membri parteċipanti mis-sena finanzjarja 2002
   (BĊE/2007/15)
   (2007/850/KE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew (minn issa, ‘l quddiem “l-Istatut tas-SEBĊ”), b’mod partikolari l-Artikolu 32,
   Billi:

               (1)

               L-Artikolu 32 ta’ l-Istatut tas-SEBĊ jistabbilixxi regoli ġenerali għall-allokazzjoni tad-dħul monetarju tal-banek ċentrali nazzjonali (BĊNi) ta’ Stati Membri li adottaw l-euro. Ir-regoli ġenerali stabbiliti fl-Artikolu 32 ta’ l-Istatut tas-SEBĊ japplikaw ukoll għad-dħul li jirriżulta mill-kanċellament ta’ karti ta’ flus euro li jkunu ġew irtirati miċ-ċirkolazzjoni.

               (2)

               L-Artikolu 32.5 ta’ l-Istatut tas-SEBĊ jispeċifika li s-somma tad-dħul monetarju tal-BĊNi hija allokata lill-BĊNi f’proporzjon ma’ l-ishma mħallsa tagħhom fil-kapital tal-BĊE. Skond l-Artikolu 32.7 ta’ l-Istatut tas-SEBĊ, il-Kunsill Governattiv huwa kompetenti biex jieħu l-miżuri l-oħra kollha meħtieġa għall-applikazzjoni ta’ l-Artikolu 32. Dan jinkludi l-kompetenza li jqis il-fatturi l-oħra meta jiddeċiedi dwar l-allokazzjoni tad-dħul li jirriżulta mill-kanċellament ta’ karti ta’ flus euro li jkunu ġew irtirati miċ-ċirkolazzjoni. F’dan il-kuntest, il-prinċipji tat-trattament ugwali u fairness jeħtieġu li jitqies il-perijodu ta’ żmien li matulu l-karti ta’ flus euro irtirati jkunu nħarġu. L-iskema ta’ allokazzjoni għal dan id-dħul speċifiku għandha għalhekk tirrifletti kemm is-sehem relevanti fil-kapital tal-BĊE u kemm it-tul tal-fażi tal-ħruġ.

               (3)

               L-irtirar ta’ karti ta’ flus euro jeħtieġ li jkun irregolat b’deċiżjonijet separati li għandhom jittieħdu skond l-Artikolu 5 tad-Deċiżjoni BĊE/2003/4 ta’ l-20 ta’ Marzu 2003 dwar id-denominazzjonijiet, l-ispeċifikazzjonijiet, ir-riproduzzjoni, l-iskambju u l-irtirar ta’ karti ta’ flus euro (1).

               (4)

               Din id-Deċiżjoni hija mingħajr preġudizzju għall-passivi t’awtoritajiet tal-ħruġ, skond id-Deċiżjoni BĊE/2001/15 tas-6 ta’ Diċembru 2001 dwar il-ħruġ ta’ karti ta’ flus euro (2).

               (5)

               L-Artikolu 14(2) tal-Linja Gwida BĊE/2007/2 tas-26 t’April 2007 dwar is-Sistema Trans-European Automated Real-time Gross settlement Express Transfer (TARGET2) (3) jistabbilixxi li s-sistema TARGET2 se tissostitwixxi s-sistema TARGET ta’ bħalissa. Il-BĊNi ta’ l-Istati Membri li adottaw l-euro se jemigraw għat-TARGET2 skond l-iskeda speċifikata fl-Artikolu 13 tal-Linja Gwida BĊE/2007/2. Barra minn dan, ċerti BĊNi ta’ l-Istati Membri li m’adottawx l-euro se jikkunnettjaw mat-TARGET2 abbażi ta’ ftehim separat mal-BĊE u l-BĊNi ta’ l-Istati Membri li adottaw l-euro. Jinħtieġ għalhekk li jiġu aġġornati r-referenzi għat-“TARGET” fid-Deċiżjoni BĊE/2001/16 tas-6 ta’ Diċembru 2001 dwar l-allokazzjoni tad-dħul monetarju tal-banek ċentrali nazzjonali ta’ Stati Membri parteċipanti mis-sena finanzjarja 2002 (4).

               (6)

               Jinħtieġu wkoll xi tibdiliet oħra għad-Deċiżjoni BĊE/2001/16 fir-rigward tal-kejl tad-dħul monetarju u t-trattament ta’ karti ta’ flus euro frontloaded,

         IDDEĊIEDA KIF ĠEJ:
   Artikolu 1
   Id-Deċiżjoni BĊE/2001/16 hija emendata kif ġej:

               1.

               L-Artikolu 1 huwa emendat kif ġej:
               Jiddaħħlu d-definizzjonijiet li ġejjin wara d-definizzjoni ta’ “rata ta’ referenza ta’ kuljum tal-kambju fi flus barranin”:

                           “(n)

                           ‘karti ta’ flus euro irtirati’ tfisser kull tip jew serje ta’ karta ta’ flus euro li jkunu ġew irtirati miċ-ċirkolazzjoni b’deċiżjoni tal-Kunsill Governattiv meħuda skond l-Artikolu 5 tad-Deċiżjoni BĊE/2003/4;

                           (o)

                           ‘skema tal-ħruġ’ tfisser l-iskema medja tal-kapital sottoskritt matul il-fażi tal-ħruġ ta’ xi tip jew serje ta’ karti ta’ flus euro irtirati;

                           (p)

                           ‘fażi tal-ħruġ’, fir-rigward ta’ tip jew serje ta’ karta ta’ flus euro, tfisser il-perijodu li jibda mid-data li fiha l-ewwel ħarġa ta’ karta ta’ flus euro ta’ dan it-tip jew serje tiġi rreġistrata fil-bażi tar-riżerva, u li jispiċċa fid-data li fiha l-aħħar ħarġa ta’ karta ta’ flus euro ta’ dan it-tip jew serje tiġi rreġistrata fil-bażi tal-passiv;

                           (q)

                           ‘tikkanċella’ tfisser l-eliminazzjoni ta’ karti ta’ flus euro irtirati mill-partita tal-karta tal-bilanċ ‘karti ta’ flus fiċ-ċirkolazzjoni’.”

               2.

               L-Artikolu 3(3) huwa sostitwit b’li ġej:
               “3.   Fejn il-valur ta’ dak l-attiv li jista’ jiġi assenjat ta’ xi BĊN jeċċedi jew ikun anqas mill-valur tal-bażi tiegħu tal-passiv, id-differenza għandha tiġi bbilanċjata billi tiġi applikata r-rata ta’ referenza għall-valur tad-differenza.”

               3.

               Jiddaħħal l-Artikolu 5a li ġej wara l-Artikolu 5:
               “Artikolu 5a
               Kalkolu w allokazzjoni tad-dħul li jirriżulta mill-kanċellament ta’ karti ta’ flus euro
               1.   Karti ta’ flus euro għandhom jibqgħu parti mill-bażi tal-passiv sakemm jiġu skambjati jew ikkanċellati, liema minnhom iseħħ l-ewwel.
               2.   Il-Kunsill Governattiv jista’ jiddeċiedi li l-kanċellament ta’ karti ta’ flus euro irtirati, f’liema każ għandu jispeċifika d-data tal-kanċellament u l-ammont totali tal-provvediment li għandu jsir għal dawk il-karti ta’ flus euro irtirati li jkun mistenni li jkunu għad iridu jiġu skambjati.
               3.   Karti ta’ flus euro għandhom jiġu kkanċellati kif ġej:

                           (a)

                           Fid-data tal-kanċellament, il-partiti tal-karta tal-bilanċ tal-BĊE u tal-BĊNi ‘karti ta’ flus fiċ-ċirkolazzjoni’ għandhom jitnaqqsu bl-ammont totali ta’ karti ta’ flus euro irtirati li jkunu għadhom fiċ-ċirkolazzjoni. Għal dan l-iskop, l-ammonti attwali ta’ karti ta’ flus euro irtirati li jkunu tqiegħdu fiċ-ċirkolazzjoni għandhom jiġu aġġustati għall-ammonti pro-rata tagħhom ikkalkulati skond l-iskema tal-ħruġ, u d-differenzi għandhom jiġu settled bejn il-BĊE u l-BĊNi.

                           (b)

                           L-ammont aġġustat ta’ karti ta’ flus euro irtirati għandu jiġi kkanċellat mill-partita tal-karta tal-bilanċ ‘karti ta’ flus fiċ-ċirkolazzjoni” lill-kontijiet tal-profitt u t-telf tal-BĊNi.

                           (ċ)

                           Kull BĊN għandu jistabbilixxi provvediment għal karti ta’ flus euro irtirati li jkun mistenni li jkunu għad iridu jiġu skambjati. Il-provvediment għandu jkun ekwivalenti għas-sehem tal-BĊN relevanti fl-ammont totali tal-provvediment ikkalkulat bl-użu ta’ l-iskema tal-ħruġ.

                     4.   Karti ta’ flus euro irtirati li huma skambjati wara d-data tal-kanċellament għandhom ikunu rreġistrati fil-kotba tal-BĊN li jkun aċċettahom. Il-fluss ‘il ġewwa ta’ karti ta’ flus euro irtirati għandu jkun iddistribwit mill-ġdid bejn il-BĊNi ta’ lanqas darba f’sena, billi tiġi applikata l-iskema tal-ħruġ, u d-differenzi għandhom jiġu settled bejniethom. Kull BĊN għandu jpaċi l-ammont pro-rata kontra l-provvediment tiegħu jew, fil-każ li l-fluss ‘il ġewwa jeċċedi l-provvediment, jirreġistra spiża korrispondenti fil-kont tiegħu tal-profitt u t-telf.
               5.   Il-Kunsill Governattiv għandu jirrevedi kull sena l-ammont totali tal-provvediment.”

               4.

               L-Anness I huwa emendat skond l-Anness I ma’ din id-Deċiżjoni.

               5.

               L-Anness II huwa emendat skond l-Anness II ma’ din id-Deċiżjoni.

               6.

               Ir-referenzi kollha fid-Deċiżjoni BĊE/2001/16 għat-“TARGET” għandhom jiġu interpretati bħala referenzi għat-“TARGET2” ladarba l-BĊN relevanti jkun emigra għat-TARGET2.

         Artikolu 2
   Dispożizzjoni finali
   Din id-Deċiżjoni għandha tidħol fis-seħħ fl-1 ta’ Jannar 2008.

      Magħmula fi Frankfurt am Main, 22 ta’ Novembru 2007.

            Il-President tal-BĊE

         Jean-Claude TRICHET

      (1)  ĠU L 78, 25.3.2003, p. 16.

      (2)  ĠU L 337, 20.12.2001, p. 52. Id-Deċiżjoni kif emendata l-aħħar bid-Deċiżjoni BĊE/2006/25 (ĠU L 24, 31.1.2007, p. 13).

      (3)  ĠU L 237, 8.9.2007, p. 1.

      (4)  ĠU L 337, 20.12.2001, p. 55. Id-Deċiżjoni kif emendata l-aħħar bid-Deċiżjoni BĊE/2006/7 (ĠU L 148, 2.6.2006, p. 56).

      ANNESS I
      L-Anness I mad-Deċiżjoni BĊE/2001/16 huwa emendat kif ġej.
      Jiddaħħal is-subparagrafu li ġej fit-tmiem tal-paragrafu 1 f’Parti A:

         “Fil-każ li d-data tal-bidla tal-flus kontanti hija jum li fih it-TARGET/TARGET2 tkun magħluqa, il-passiv ta’ BĊN ġdid ta’ l-Ewrosistema li jirriżulta minn karti ta’ flus ewro li jkunu ġew frontloaded skond il-Linja Gwida BĊE/2006/9 ta’ l-14 ta’ Lulju 2006 dwar ċerti preparazzjonijiet għall-bidla tal-flus kontanti għall-ewro u dwar il-frontloading u s-sub-frontloading ta’ karti ta’ flus u muniti ewro barra ż-żona ta’ l-ewro (1), u li jkunu mbagħad daħlu fiċ-ċirkolazzjoni qabel id-data tal-bidla tal-flus kontanti, jagħmel parti mill-bażi tal-passiv (bħala parti mill-kontijiet korrispondenti taħt il-partita tal-passiv 10.4 tal-HBS) sakemm il-passiv isir parti mill-passiv intra-Ewrosistema li jirriżulta mit-tranżazzjonijiet tat-TARGET/TARGET2.

      ANNESS II
      L-Anness II mad-Deċiżjoni BĊE/2001/16 huwa emendat kif ġej.
      Jiddaħħal il-paragrafu li ġej fit-tmiem ta’ Parti A, wara t-tmiem tal-paragrafu li jgħid “skond kif fil-31 ta’ Diċembru 2002”:

                  “6.

                  talbiet li jirriżultaw minn karti ta’ flus ewro li jkunu ġew frontloaded skond il-Linja Gwida BĊE/2006/9 u li jkunu mbagħad daħlu fiċ-ċirkolazzjoni qabel id-data tal-bidla tal-flus kontanti (parti mill-partita ta’ l-attiv 4.1 tal-HBS sad-data tal-bidla tal-flus kontanti u minn hemm ’il quddiem parti mill-kontijiet korrispondenti taħt il-partita ta’ l-attiv 9.5 tal-HBS), imma sakemm biss dik it-talba ssir parti mit-talbiet intra-Ewrosistema li jirriżultaw mit-tranżazzjonijiet tat-TARGET/TARGET2.”


title: Deċiżjoni (UE) 2017/274 tal-Bank Ċentrali Ewropew tal-10 ta' Frar 2017 li tistabbilixxi prinċipji biex jingħata feedback dwar il-prestazzjoni lil subkoordinaturi tal-awtoritajiet nazzjonali kompetenti u li tħassar id-Deċiżjoni (UE) 2016/3 (BĊE/2017/6)

text:
               17.2.2017

               MT

               Il-Ġurnal Uffiċjali tal-Unjoni Ewropea

               L 40/72

         DEĊIŻJONI (UE) 2017/274 TAL-BANK ĊENTRALI EWROPEW
   tal-10 ta' Frar 2017
   li tistabbilixxi prinċipji biex jingħata feedback dwar il-prestazzjoni lil subkoordinaturi tal-awtoritajiet nazzjonali kompetenti u li tħassar id-Deċiżjoni (UE) 2016/3 (BĊE/2017/6)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (UE) Nru 1024/2013 tal-15 ta' Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta' politiki relatati mas-superviżjoni prudenzjali ta' istituzzjonijiet ta' kreditu (1), u b'mod partikolari l-Artikolu 6(1) u (7) tiegħu,
   Billi:

               (1)

               L-Artikolu 6(1) tar-Regolament (UE) Nru 1024/2013 jistipula li l-Bank Ċentrali Ewropew (BĊE) huwa responsabbli għall-funzjonament effettiv u konsistenti tal-Mekkaniżmu Superviżorju Uniku (MSE). Il-premessa 79 ta' dak ir-Regolament tgħid li persunal immotivat ħafna, imħarreġ sew u imparzjali huwa indispensabbli għal superviżjoni effettiva.

               (2)

               Skont l-Artikoli 3 sa 6 tar-Regolament (UE) Nru 468/2014 tal-Bank Ċentrali Ewropew (BĊE/2014/17) (2), il-BĊE huwa inkarigat mill-istabbiliment u l-kompożizzjoni ta' timijiet superviżorji konġunti li huma komposti minn membri tal-persunal mill-BĊE u mill-awtoritajiet nazzjonali kompetenti. Koordinatur ta' tim superviżorju konġunt (TSK), assistit minn subkoordinatur wieħed jew iżjed tal-awtorità nazzjonali kompetenti (ANK), jiżgura l-koordinazzjoni tal-ħidma fi ħdan it-TSK.

               (3)

               Fid-dawl tar-rwol importanti tas-subkoordinaturi tal-ANK fil-koordinazzjoni tal-membri tat-TSK mill-ANK tagħhom, huwa neċessarju u proporzjonat li jiddaħħal proċess uniformi għall-għoti ta' feedback dwar il-prestazzjoni fir-rigward ta' subkoordinaturi tal-ANK fi ħdan it-TSK. Billi jassisti bit-titjib kontinwu tal-prestazzjoni tas-subkoordinaturi tal-ANK, dan il-feedback dwar il-prestazzjoni jista' jgħin biex jiġi żgurat il-funzjonament kif suppost tat-TSK.

               (4)

               L-ANK huma weħidhom responsabbli għall-evalwazzjoni tal-persunal tagħhom, u l-BĊE huwa responsabbli biss għall-evalwazzjoni tal-persunal tiegħu. Madankollu, l-ANK jistgħu jużaw il-feedback dwar il-prestazzjoni mogħti skont din id-Deċiżjoni fil-ġestjoni tal-membri tal-persunal tagħhom, u dan jista' jservi bħala input fis-sistemi ta' evalwazzjoni interni tal-ANK, jekk dan ikun permess taħt il-liġi nazzjonali relevanti.

               (5)

               Feedback dwar il-prestazzjoni tas-subkoordinaturi kien inizjalment ingħata matul perijodu ta' prova skont il-prinċipji stabbiliti fid-Deċiżjoni (UE) 2016/3 tal-Bank Ċentrali Ewropew (BĊE/2015/36) (3). Billi l-perijodu ta' prova ntemm, dik id-Deċiżjoni għandha titħassar fl-interessi taċ-ċertezza legali.

               (6)

               L-esperjenza miksuba matul il-perijodu ta' prova indikat li mekkaniżmu għal subkoordinaturi ANK jista' jkun utli sabiex jiġi żgurat il-funzjonament effettiv tat-TSK. Madankollu hemm bżonn ta' valutazzjoni ulterjuri. Il-mekkaniżmu tal-feedback dwar il-prestazzjoni għandu għalhekk jitkompla għal perijodu ta' prova ulterjuri ta' sena. Għandha ssir reviżjoni sussegwenti għall-valutazzjoni jekk ikunx utli għall-mekkaniżmu ta' feedback dwar il-prestazzjoni li jkompli fuq bażi iktar permanenti.

               (7)

               Ir-riżultanzi tar-reviżjoni għandhom jiġu rrapportati lill-Bord Superviżorju. Fid-dawl tar-reviżjoni, għandha ssir proposta lill-Kunsill Governattiv dwar jekk għandux jitkompla jew le l-mekkaniżmu tal-feedback dwar il-prestazzjoni.

               (8)

               Ġie kkonsultat is-Superviżur Ewropew tal-Protezzjoni tad-Dejta skont l-Artikolu 27 tar-Regolament (KE) Nru 45/2001 tal-Parlament Ewropew u tal-Kunsill (4) u ta opinjoni fis-7 ta' April 2015 li rrikonoxxiet li l-feedback dwar il-prestazzjoni huwa meħtieġ għall-ġestjoni tat-TSK, u filwaqt li approva l-mekkaniżmu tal-feedback dwar il-prestazzjoni ta parir li l-operazzjoni preċiża tiegħu tiġi ddefinita fi strument legali xieraq,

         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta' din id-Deċiżjoni, għandhom japplikaw id-definizzjonijiet li jinsabu fl-Artikolu 2 tar-Regolament (UE) Nru 1024/2013 u fl-Artikolu 2 tar-Regolament (UE) Nru 468/2014 (BĊE/2014/17).
   Artikolu 2
   Feedback dwar il-prestazzjoni
   1.   Il-koordinaturi tat-TSK għandhom jipprovdu feedback dwar il-prestazzjoni lis-subkoordinaturi tal-AKN dwar il-prestazzjoni tagħhom u tat-tim tagħhom biex iwettqu l-kompiti u l-objettivi tagħhom fit-TSK, skont il-prinċipji li hemm fl-Anness I, u għandhom jieħdu inkunsiderazzjoni l-kompetenzi previsti fl-Anness II.
   2.   Koordinaturi tat-TSK għandhom, wara konsultazzjoni mas-subkoordinatur tal-AKN, jiffissaw il-kompiti u l-objettivi ewlenin tas-subkoordinatur tal-AKN.
   3.   Il-koordinaturi tat-TSK għandhom jipprovdu feedback dwar il-prestazzjoni fir-rigward taċ-ċiklu tal-feedback li jibda fil-jum tad-dħul fis-seħħ ta' din id-Deċiżjoni u jintemm 12-il xahar wara.
   Artikolu 3
   Reviżjoni
   Wara li jintemm iċ-ċiklu ta' feedback dwar il-prestazzjoni, il-BĊE f'kollaborazzjoni mal-AKN, għandu jirrevedi l-operazzjoni tal-mekkaniżmu tal-feedback dwar il-prestazzjoni u jirrapporta r-riżultanzi tiegħu lill-Bord Superviżorju. Ir-rapport għandu jinkludi proposta dwar jekk il-mekkaniżmu tal-feedback dwar il-prestazzjoni għandux ikompli.
   Artikolu 4
   Revoka
   Id-Deċizjoni (UE) 2016/3 (BĊE/2015/36) hija bil-prezenti rrevokata.
   Artikolu 5
   Dħul fis-seħħ
   Din id-Deċizjoni għandha tidħol fis-seħħ fil-15 ta' Frar 2017.

      Magħmul fi Frankfurt am Main, l-10 ta' Frar 2017.

            Għall-Kunsill Governattiv tal-BĊE

            Il-President tal-BĊE

         Mario DRAGHI

      (1)  ĠU L 287, 29.10.2013, p. 63.

      (2)  Ir-Regolament (UE) Nru 468/2014 tal-Bank Ċentrali Ewropew tas-16 ta' April 2014 li jistabbilixxi l-qafas għal kooperazzjoni fi ħdan il-Mekkaniżmu Superviżorju Uniku bejn il-Bank Ċentrali Ewropew u l-awtoritajiet nazzjonali kompetenti u mal-awtoritajiet nazzjonali ddenominati (Regolament Qafas dwar l-MSU) (BĊE/2014/17) (ĠU L 141, 14.5.2014, p. 1).

      (3)  Id-Deċiżjoni (UE) 2016/3 tal-Bank Ċentrali Ewropew tat-18 ta' Novembru 2015 li tistabbilixxi l-prinċipji għall-għoti ta' feedback dwar il-prestazzjoni tas-subkoordinaturi tal-awtoritajiet nazzjonali kompetenti fit-timijiet superviżorji konġunti tal-Mekkaniżmu Superviżorju Uniku (BĊE/2015/36) (ĠU L 1, 5.1.2016, p. 4).

      (4)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dak id-dejta (ĠU Edizzjoni Speċjali bil-Malti, Kapitolu 13, Vol 26, p. 102).

      ANNESS I

         Prinċipji għall-għoti ta' feedback dwar il-prestazzjoni tas-subkoordinaturi tal-awtoritajiet nazzjonali kompetenti f'timijiet superviżorji konġunti tal-mekkaniżmu superviżorju uniku

         Prinċipju 1

         Ambitu tal-feedback dwar il-prestazzjoni

      Is-subkoordinaturi tal-awtoritajiet kompetenti nazzjonali (ANK) fit-tim superviżorju konġunt (TSK) tal-Mekkaniżmu Superviżorju Uniku (MSU) għandhom ikunu soġġetti għal feedback dwar il-prestazzjoni, sakemm jaħdmu f'TSK fuq il-bażi ta' mill-inqas 25 % ta' pożizzjoni ekwivalenti għal full-time kif iddefinit fil-qafas tal-impjieg tal-ANK relevanti.

         Prinċipju 2

         Skop tal-feedback dwar il-prestazzjoni

      Sabiex jiġi appoġġat u mtejjeb il-funzjonament tal-MSU bħala ħaġa sħiħa, il-feedback dwar il-prestazzjoni tal-MSU għandu jivvaluta l-prestazzjoni tas-subkoordinaturi tal-ANK meta jwettqu l-kompiti tagħhom, bil-għan li jiġi żviluppat ulterjorment il-mod kif huma jifhmu l-objettivi u l-kompetenzi tal-MSU bħala subkoordinaturi tal-ANK, sabiex b'hekk ikun hemm kontribut għat-titjib tal-prestazzjoni u l-integrazzjoni tat-TSK.

         Prinċipju 3

         Proċess tal-feedback dwar il-prestazzjoni

                  1.

                  Fil-bidu taċ-ċiklu tal-feedback dwar il-prestazzjoni, il-koordinatur tat-TSK, wara konsultazzjoni mas-subkoordinatur tal-ANK, jistabbilixxi l-kompiti u l-objettivi ewlenin għal kull subkoordinatur tal-ANK li huwa suġġett għall-feedback dwar il-prestazzjoni skont il-Prinċipju1. Dawn il-kompiti u l-objettivi ewlenin jiġu rreġistrati fil-formola ta' feedback tal-MSU.

                  2.

                  Il-koordinatur tat-TSK għandu jipprovdi lil kull subkoordinatur tal-AKN bi gwida u feedback dwar il-prestazzjoni informali matul iċ-ċiklu tal-feedback dwar il-prestazzjoni. Meta jitlesta ċ-ċiklu tal-feedback, il-koordinatur tat-TSK għandu jipprovdi lil kull subkoordinatur tal-ANK b'feedback dwar il-prestazzjoni ta' tmiem iċ-ċiklu, kemm verbalment kif ukoll bil-miktub fil-formola ta' feedback dwar il-prestazzjoni tal-MSU. Qabel ma tiġi ffinalizzata l-formula tal-feedback, is-sukoordinatur jingħata l-opportunità biex jirreġistra formalment il-fehmiet u l-kummenti tiegħu fuq il-feedback dwar il-prestazzjoni pprovduta.

                  3.

                  Il-feedback dwar il-prestazzjoni informali u ta' tmiem iċ-ċiklu jqisu l-kompiti u l-objettivi ewlenin tas-subkoordinaturi tal-AKN, il-kompetenzi tal-MSU stabbiliti fl-Anness II u l-kontribut tat-tim tagħhom għall-funzjonament ġenerali tat-TSK.

         Prinċipju 4

         Aċċess għall-feedback dwar il-prestazzjoni

                  1.

                  Wara talba mill-ANK relevanti, il-feedback dwar il-prestazzjoni tal-aħħar taċ-ċiklu jsir aċċessibbli għal, u jista' jintuża minn, l-ANK rilevanti għall-finijiet tal-iffaċilitar tal-ġestjoni tal-persunal tagħha, jekk dan hu permess mil-liġi nazzjonali.

                  2.

                  L-ANK jistgħu jagħżlu li jużaw il-feedback dwar il-prestazzjoni bħala input addizzjonali għas-sistemi interni tagħhom ta' valutazzjoni, jekk dan ikun awtorizzat mil-liġi nazzjonali applikabbli.

                  3.

                  L-aċċess għall-feedback tal-prestazzjoni, inkluż it-trasferiment tiegħu, għandu jingħata lill-ANK skont l-Artikolu 8(a) tar-Regolament (KE) Nru 45/2001.

         Prinċipju 5

         Protezzjoni ta' dejta personali pproċessata fil-kuntest tal-għoti tal-feedback dwar il-prestazzjoni

                  1.

                  Id-dejta mill-feedback dwar il-prestazzjoni tiġi pproċessata mill-BĊE skont ir-Regolament (KE) Nru 45/2001.

                  2.

                  Id-dejta mill-feedback dwar il-prestazzjoni tista' tintuża biss għall-finijiet deskritti fil-Prinċipji 2 u 4, u tista' tinżamm għal perjodu massimu ta' ħames snin.

      ANNESS II

         Lista ta' kompetenzi partikolarment rilevanti għall-persunal li jaħdem fl-MSU (kompetenzi tal-MSU)

            Tagħrif professjonali
         : Tagħrif dwar politiki, metodoloġiji u regolamenti superviżorji, speċjalment fil-kuntest tal-MSU, kif ukoll dwar il-funzjonament tal-istituzzjonijiet finanzjarji. Wieħed għandu jżomm aġġornat dwar żviluppi f'dawk l-oqsma u japplika l-għarfien għall-oqsma ta' xogħol relevanti.

            Komunikazzjoni
         : Wieħed għandu jagħti informazzjoni b'mod ċar u konċiż lil gruppi jew individwi, jew verbalment jew bil-miktub, sabiex jiġi żgurat li huma jifhmu l-informazzjoni u l-messaġġ. Wieħed għandu jisma' u jirrispondi b'mod xieraq lil ħaddieħor.

            Kooperazzjoni u kollaborazzjoni
         : Wieħed għandu jibni u jiżviluppa relazzjonijiet ta' ħidma kontinwi u kollaborattivi mal-kollegi tiegħu sabiex jinkisbu l-objettivi Ewropej tat-tim. Wieħed għandu jiżviluppa u jżomm relazzjonijiet effettivi ma' ħaddieħor sabiex tiġi mħeġġa u appoġġata l-ħidma bejn tim. Wieħed għandu jaqsam b'mod proattiv dejta, informazzjoni u tagħrif fi ħdan tim.

            Determinazzjoni fil-kisba ta' objettivi
         : Wieħed għandu jwettaq kompiti b'tenaċità u perseveranza, isegwi soluzzjonijiet ta' suċċess waqt li jadatta l-imġiba tiegħu stess biex jinstab approċċ adattat għall-kisba ta' eżitu ta' suċċess.

            Ġudizzju u intrużività
         : Wieħed għandu janalizza u jivvaluta sitwazzjonijiet, dejta u informazzjoni sabiex jiġu żviluppati strateġiji, pjanijiet u politiki xierqa. Wieħed għandu jifhem u jifformula perspettivi differenti u kuntrarji dwar kwistjoni, jekk meħtieġ, jadatta l-approċċi hekk kif jinbidlu l-ħtiġijiet ta' sitwazzjoni, waqt li jikkunsidra l-problemi minn perspettivi ġodda u jespandi fuq il-ħsieb jew is-soluzzjonijiet proposti minn ħaddieħor. Wieħed għandu jipprova jifhem bis-sħiħ il-kwistjonijiet qabel ma jagħmel rakkomandazzjoni jew jilħaq konklużjoni, waqt li jiġbor informazzjoni sħiħa u preċiża hekk kif meħtieġ, u jasal għal ġudizzju sod billi jistaqsi b'rispett serje ta' domandi intrużivi u billi jfittex kontinwament kwistjonijiet potenzjali u informazzjoni varja.

            Kuxjenza wiesgħa u li wieħed ikun iħares 'il quddiem
         : Wieħed għandu jħares lil hinn mir-rwol tiegħu stess sabiex jistabbolixxi l-kuntest usa' li fih jopera, billi jifhem bis-sħiħ id-diversi funzjonijiet/oqsma, billi juri kuxjenza dwar diversi kuntesti kulturali u perspettivi, u billi jevalwa l-implikazzjonijiet tad-deċiżjonijiet tiegħu fuq ħaddieħor. Wieħed għandu jħares 'il quddiem u jantiċipa opportunitajiet u theddid fil-futur, jieħu azzjoni biex joħloq opportunitajiet jew biex jevita kwistjoni fil-futur.

            Aġir oġġettiv b'integrità u indipendenza
         : Wieħed għandu jaġixxi b'mod indipendenti u oġġettiv, fl-interess tal-Unjoni bħala ħaġa sħiħa, fuq il-bażi tal-istandards professjonali tal-MSU, waqt li jivverifika ċ-ċirkustanzi biex jikseb stampa sħiħa u realistika ta' sitwazzjoni. Wieħed għandu jaħdem biex inaqqas jew jelimina preferenzi, preġudizzji jew evalwazzjonijiet soġġettivi billi jibbaża fuq dejta u fatti verifikabbli.

            Immaniġġjar ta' timijiet tal-MSU (applikabbli għal maniġers biss)
         : Wieħed għandu jidderieġi lit-timijiet (virtwali/remoti) u jiggwidahom lejn l-objettivi tat-tim. Wieħed għandu jikkoordina l-attivitajiet tat-tim bejn fruntieri, billi jipprovdi direzzjoni u billi juża l-kompetenzi u d-diversità tagħhom bl-aktar mod effettiv u effiċjenti. Wieħed għandu jnaqqas u jimmaniġġja l-ambigwità u jsib mod kif jidderieġi u jwassal ir-riżultati taħt inċertezza.


title: 2007/662/KE: Deċiżjoni tal-Kunsill tad- 9 ta’ Ottubru 2007 li taħtar ħames membri u tliet membri supplenti Sloveni fil-Kumitat tar-Reġjuni

text:
               13.10.2007

               MT

               Il-Ġurnal Uffiċjali ta’ l-Unjoni Ewropea

               L 270/17

         DEĊIŻJONI TAL-KUNSILL
   tad-9 ta’ Ottubru 2007
   li taħtar ħames membri u tliet membri supplenti Sloveni fil-Kumitat tar-Reġjuni
   (2007/662/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 263 tiegħu,
   Wara li kkunsidra l-proposta tal-Gvern Sloven,
   Billi:

               (1)

               Fl-24 ta’ Jannar 2006 il-Kunsill adotta d-Deċiżjoni 2006/116/KE li taħtar il-membri u l-membri supplenti tal-Kumitat tar-Reġjuni għall-perijodu mis-26 ta’ Jannar 2006 sal-25 ta’ Jannar 2010 (1).

               (2)

               Ħames postijiet ta’ membri tal-Kumitat tar-Reġjuni saru vakanti bit-tmiem tal-mandati tas-Sur SOVIČ, is-Sur KOVAČIČ, is-Sinjura PEČAN, is-Sur ŠTEBE u s-Sur HALB. Żewġ postijiet ta’ membri supplenti tal-Kumitat tar-Reġjuni saru vakanti bit-tmiem tal-mandat tas-Sur COLARIČ u bir-riżenja tas-Sur KOVŠE. Post ta’ membru supplenti tal-Kumitat tar-Reġjuni sar vakanti wara l-ħatra tas-Sinjura MAJCEN bħala membru (bidla fil-mandat),

         IDDEĊIEDA KIF ĠEJ
   Artikolu 1
   Dawn li ġejjin huma b’dan maħturin bħala membri u membri supplenti fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2010:

               (a)

               bħala membri:

                           Is-Sur Franci ROKAVEC, župan Občine Litija,

                           Is-Sur Franci VOVK, župan Občine Dolenjske Toplice,

                           Is-Sinjura Irena MAJCEN, županja Občine Slovenska Bystrica (bidla fil-mandat),

                           Is-Sur Aleš ČERIN, podžupan Mestne občine Ljubljana,

                           Is-Sinjura Jasmina VIDMAR, članica občinskega sveta Mestne občine Maribor

                     u

               (b)

               bħala membri supplenti:

                           Is-Sur Antón ŠTIHEC, župan Mestne občine Murska Sobota,

                           Is-Sur Blaž MILAVEC, župan Občine Sodražica,

                           Is-Sur Jure MEGLIČ, podžupan Občine Tržič.

         Artikolu 2
   Din id-Deċiżjoni għandha tidħol fis-seħħ mid-data ta’ l-adozzjoni tagħha.

      Magħmul fil Lussemburgu, 9 ta’ Ottubru 2007.

            Għall-Kunsill

            Il-President

         F. TEIXEIRA DOS SANTOS

      (1)  ĠU L 56, 25.2.2006, p. 75.


title: 2007/834/KE,Euratom: Deċiżjoni tal-Kunsill u tal-Kummissjoni tat- 22 ta’ Novembru 2007 dwar il-pożizzjoni li għandha tittieħed mill-Komunitajiet fil-Bord Amministrattiv taċ-Ċentru Internazzjonali ta’ Xjenza u Teknoloġija fir-rigward ta’ l-adeżjoni tal-Konfederazzjoni Żvizzera mal-Ftehim li jistabbilixxi Ċentru Internazzjonali ta’ Xjenza u Teknoloġija bejn l-Istati Uniti ta’ l-Amerika, il-Ġappun, il-Federazzjoni Russa u, waqt li jaġixxu bħala Parti waħda, il-Komunità Ewropea għall-Enerġija Atomika u l-Komunità Ekonomika Ewropea

text:
               15.12.2007

               MT

               Il-Ġurnal Uffiċjali ta’ l-Unjoni Ewropea

               L 330/29

         DEĊIŻJONI TAL-KUNSILL U TAL-KUMMISSJONI
   tat-22 ta’ Novembru 2007
   dwar il-pożizzjoni li għandha tittieħed mill-Komunitajiet fil-Bord Amministrattiv taċ-Ċentru Internazzjonali ta’ Xjenza u Teknoloġija fir-rigward ta’ l-adeżjoni tal-Konfederazzjoni Żvizzera mal-Ftehim li jistabbilixxi Ċentru Internazzjonali ta’ Xjenza u Teknoloġija bejn l-Istati Uniti ta’ l-Amerika, il-Ġappun, il-Federazzjoni Russa u, waqt li jaġixxu bħala Parti waħda, il-Komunità Ewropea għall-Enerġija Atomika u l-Komunità Ekonomika Ewropea
   (2007/834/KE, Euratom)
   IL-KUNSILL TA’ L-UNJONI EWROPEA U L-KUMMISSJONI TAL-KOMUNITAJIET EWROPEJ,
   Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 300(2) tiegħu,
   Wara li kkunsidraw it-Trattat li jistabbilixxi l-Komunità Ewropea għall-Enerġija Atomika, u b’mod partikolari l-Artikolu 101 tiegħu,
   Wara li kkunsidraw ir-Regolament tal-Kunsill (KEE) Nru 3955/92 tal-21 ta’ Diċembru 1992 li jikkonċerna l-konklużjoni għan-nom tal-Komunità Ekonomika Ewropea ta’ Ftehim li jistabbilixxi Ċentru Internazzjonali ta’ Xjenza u Teknoloġija bejn l-Istati Uniti ta’ l-Amerika, il-Ġappun, il-Federazzjoni Russa u, waqt li jaġixxu bħala Parti waħda, il-Komunità Ewropea għall-Enerġija Atomika u l-Komunità Ekonomika Ewropea (1), u b’mod partikolari l-Artikoli 3(1), (3) u (4) tiegħu, u r-Regolament tal-Kummissjoni (Euratom) Nru 3956/92 tal-21 ta’ Diċembru 1992 dwar il-konklużjoni mill-Komunità Ewropea għall-Enerġija Atomika ta’ Ftehim li jistabbilixxi Ċentru Internazzjonali ta’ Xjenza u Teknoloġija bejn l-Istati Uniti ta’ l-Amerika, il-Ġappun, il-Federazzjoni Russa u, waqt li jaġixxu bħala Parti waħda, il-Komunità Ewropea għall-Enerġija Atomika u l-Komunità Ekonomika Ewropea, u b’mod partikolari l-Artikolu 3 tiegħu (2),
   Wara li kkunsidraw il-proposta mill-Kummissjoni,
   Billi:

               (1)

               Fil-21 ta’ Diċembru 1992, waqt li jaġixxu bħala Parti waħda, il-Komunità Ewropea għall-Enerġija Atomika u l-Komunità Ekonomika Ewropea (minn hawn ‘il quddiem “il-Komunitajiet”) ikkonkludew il-Ftehim li jistabbilixxi Ċentru Internazzjonali ta’ Xjenza u Teknoloġija (minn hawn ‘il quddiem “il-Ftehim”).

               (2)

               Fis-27 ta’ Frar 2007 il-Konfederazzjoni Żvizzera nnotifikat lill-Bord Amministrattiv taċ-Ċentru Internazzjonali ta’ Xjenza u Teknoloġija (minn hawn ‘il quddiem “il-Bord Amministrattiv”) bl-intenzjoni tagħha li ssir Parti għall-Ftehim.

               (3)

               Skond l-Artikolu XIII tal-Ftehim, hija r-responsabbiltà tal-Bord Amministrattiv li japprova din l-adeżjoni.

               (4)

               Il-Komunitajiet huma rrappreżentati fuq il-Bord Amministrattiv mill-Presidenza tal-Kunsill u mill-Kummissjoni,

         IDDEĊIDEW KIF ĠEJ:
   Artikolu 1
   L-adeżjoni tal-Konfederazzjoni Żvizzera, mal-Ftehim li jistabbilixxi ċ-Ċentru Internazzjonali ta’ Xjenza u Teknoloġija bejn l-Istati Uniti ta’ l-Amerika, il-Ġappun, il-Federazzjoni Russa u, waqt li jaġixxu bħala Parti waħda, il-Komunità Ewropea għall-Enerġija Atomika u l-Komunità Ekonomika Ewropea, hija b’dan approvata għan-nom tal-Komunitajiet.
   Artikolu 2
   Ir-rappreżentanti tal-Presidenza tal-Kunsill u tal-Kummissjoni fuq il-Bord Amministrattiv huma b’dan awtorizzati sabiex japprovaw l-adeżjoni tal-Konfederazzjoni Żvizzera mal-Ftehim.

      Magħmul fi Brussell, 22 ta’ Novembru 2007.

            Għall-Kummissjoni

            Il-President

         José Manuel BARROSO

            Għall-Kunsill

            Il-President

         M. PINHO

      (1)  ĠU L 409, 31.12.1992, p. 1.

      (2)  ĠU L 409, 31.12.1992, p. 10.


title: Deċiżjoni tal-Kummissjoni tat- 8 ta' Awwissu 2006 li temenda d-Deċiżjoni tal-Kummissjoni 2005/802/KE li taċċetta impenji offruti b'konnessjoni mal-proċediment ta' l- antidumping fir-rigward ta' l-importazzjonijiet ta' klorat tal-potassju li joriġina mill-Federazzjoni Russa

text:
               8.5.2007

               MT

               Il-Ġurnal Uffiċjali ta’ l-Unjoni Ewropea

               1073

         DEĊIŻJONI TAL-KUMMISSJONI
   tat-8 ta' Awwissu 2006
   li temenda d-Deċiżjoni tal-Kummissjoni 2005/802/KE li taċċetta impenji offruti b'konnessjoni mal-proċediment ta' l-antidumping fir-rigward ta' l-importazzjonijiet ta' klorat tal-potassju li joriġina mill-Federazzjoni Russa
   (2006/557/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 384/96 tat-22 ta' Diċembru 1995 dwar il-ħarsien kontra l-importazzjonijiet li huma ddampjati minn pajjiżi mhux membri tal-Komunità Ewropea (1) (“ir-Regolament bażiku”), u b'mod partikulari l-Artikolu 8 tiegħu,
   Wara li kkonsultat il-Kumitat Konsultattiv,
   Billi:
   PROĊEDURA

               (1)

               Il-Kunsill, permezz ta' Regolament (KEE) Nru 3068/92 (2) (ir-“Regolament oriġinali”), impona dazji ta' l-antidumping definittivi fuq l-importazzjoni ta' klorat tal-potassju (“potassa” jew “il-prodott imsemmi”) li joriġina, inter alia, mill-Belarus u r-Russja

               (2)

               Wara li skada ż-żmien li jiġi rivedut mill-ġdid skond l-Artikolu 11(2) u skond kunsiderazzjoni temporanja skond l-Artikolu 11(3) tar-Regolament bażiku (“l-investigazzjoni ta' qabel”), il-Kunsill, permezz tar-Regolament (KE) Nru 969/2000 (3), iddeċieda li l-miżuri msemmija hawn fuq għandhom jibqgħu fis-seħħ u bidel in-natura tal-miżuri. Il-miżuri ġew imposti f'forma ta' ammont fiss f'euro għal kull tunnelata għall-kategoriji u gradi differenti ta' potassa.

               (3)

               Permezz ta' Regolament (KE) Nu 992/2004 (4), il-Kunsill ipprovda għall-eżenzjoni tad-dazji ta' l-antidumping ta' l-importazzjoni fl-Istati Membri li ssieħbu fl-Unjoni Ewropea fl-1 ta' Mejju 2004 (“l-KE-10”), skond it-termini ta' l-offerti ta' l-impenji speċjali (“impenji tat-tkabbir”), u awtorizza lill-Kummissjoni biex taċċetta dawk l-impenji tat-tkabbir Abbażi ta' dan, u konformi ma' l-Artikoli 8, 11(3), 21 u 22(c) tar-Regolament bażiku, il-Kummissjoni, permezz tar-Regolament (KE) Nru 1002/2004 (5) aċċettat impenji tat-tkabbir minn (i) produttur esportatur fil-Belarus b'mod konġunt ma' kumpaniji li qegħdin fl-Awstrija, il-Litwanja u r-Russja, (ii) minn produttur esportatur fir-Russja b'mod konġunt ma' kumpaniji li qegħdin fir-Russja u l-Awstrija, u (iii) minn produttur esportatur fir-Russja b'mod konġunt ma' kumpanija li kienet qiegħda f'Ċipru fiż-żmien li aċċettat.

               (4)

               Skond Regolament (KE) Nru 858/2005 (6), il-Kummissjoni aċċettat impenji ġodda mill-produtturi li jesportaw, imsemmija hawn fuq, sat-13 ta' April 2006.

               (5)

               Fuq talba tal-produtturi Russi li jesportaw JSC Silivint u JSC Uralkali u wara żewġ investigazzjonijiet parzjali, separati u temporanji skond l-Artiklu 11 (3) tar-Regolament bażiku, il-Kunsill, skond Regolament (KE) 1891/2005 (7), bidel ir-Regolament (KEE) Nru 3068/92 u biddel id-dazji fissi b'dazji individwali ad valorem fuq l-għamliet kollha ta' potassa manifatturata minn dawn il-kumpanniji Russi. Permezz ta' Deċiżjoni 2005/802/KE (8), il-Kummissjoni aċċettat l-impenji li ngħataw minn JSC Silvinit u JSC Uralkali. Dak iż-żmien, JSC Silvinit kellu bħala distributur esklussiv, lil JSC International Potash Company f'Moska, li flimkien miegħu JSC Silvinit ipproponiet l-impenn.

               (6)

               F'Jannar 2006 JSC Silvinit għarrfet lill-Kummissjoni li xtaqet tbiddel il-mezz tal-bejgħ tagħha fil-Komunita' u li tinkludi lil Polyfer Handels GmbH, Vjenna, Awstrija bħala distributur. Biex tikkunsidra din il-bidla, JSC Silvinit talbet biex id-dispożizzjonijiet relevanti tad-Deċiżjoni tal-Kummissjoni 2005/802/KE jitbiddlu skond dan. Għal dan il-għan, JSC Silvinit flimkien ma' JSC International Potash Company u Polyfer Handels GmbH offrew li jagħtu flimkien impenji riveduti.

               (7)

               F'dan ir-rigward, ġie konkluż li d-dħul ta' Polyfer Handels GmbH fil-mezzi tal-bejgħ ta' JSC Silvinit ma jolqotx il-mod kif jitħaddem il-monitoraġġ effettiv ta' l-impenji.

               (8)

               Għalhekk fid-dawl ta' dak li ntqal hawn fuq, kien ikkunsidrat xieraq li tkun emendata l-parti operativa tar-Regolament tal-Kummissjoni (KE) Nru 2005/802 skond dan.

         IDDEĊIEDA KIF ĠEJ:
   Artikolu 1
   L-Artikolu 1 tad-Deċiżjoni tal-Kummissjoni 2005/802/EC għandu jkun mibdul kif ġej:

      “Artikolu 1
      L-impenji li ngħataw mill-produtturi esportaturi u kumpaniji msemmija hawn taħt, b'rabta mal-proċedura ta' l-antidumping fir-rigward ta' importazzjoni ta' klorat tal-potassju mill-Federazzjoni Russa, ġew aċċettati.

                  Pajjiż

                  Kumpanija

                  Kodiċi Addizzjonali Taric

                  Il-Federazzjoni Russa

                  Prodott minn JSC Silvinit, Solikamsk, Russja u mibjugħ minn JSC International Potash Company, Moska, ir-Russja, jew minn Polyfer Handels GmbH, Vjenna, l-Awstrija lill-ewwel konsumatur indipendenti fil-Komunità li jopera bħala importatur

                  A695

                  Il-Federazzjoni Russa

                  Prodott u mibjugħ minn JSC Uralkali, Berezniki, ir-Russja jew prodott minn JSC Uralkali, Berezniki, ir-Russja u mibjugħ minn Uralkali Trading SA, Geneva, l-Iżvizzera lill-ewwel konsumatur fil-Komunità li jopera bħala importatur

                  A520 ”

   Artikolu 2
   Din id-Deċiżjoni tidħol fis-seħħ l-għada tal-pubblikazzjoni tagħha fil-Ġurnal Uffiċjali ta' l-Unjoni Ewropea.

      Magħmul fi Brussell, nhar it-8 ta' Awwissu 2006.

            Għall-Kummissjoni

         Peter MANDELSON

            Membru tal-Kummissjoni

      (1)  ĠU L 56, 6.3.1996, p. 1. Regolament kif emendat l-aħħar mir-Regolament (KE) Nru 2117/2005 (ĠU L 340, 23.12.2005, p. 17).

      (2)  ĠU L 308, 24.10.1992, p. 41. Regolament kif emendat l-aħħar mir-Regolament (KE) Nru 1891/2005 (ĠU L 302, 19.11.2005, p. 14).

      (3)  ĠU L 112, 11.5.2000, p. 4.

      (4)  ĠU L 182, 19.5.2004, p. 23.

      (5)  ĠU L 183, 20.5.2004, p. 16. Regolament kif emendat mir-Regolament tal-Kummissjoni (KE) Nru 588/2005 (ĠU L 98, 16.4.2005, p. 11).

      (6)  ĠU L 143, 7.6.2005, p. 11.

      (7)  ĠU L 302, 19.11.2005, p. 14.

      (8)  ĠU L 302, 19.11.2005, p. 79.


title: 2007/397/KE: Deċiżjoni tal-Kummissjoni tat- 8 ta’ Ġunju 2007 li twaqqaf grupp ta’ esperti dwar il-kwistjonijiet demografiċi

text:
               12.6.2007

               MT

               Il-Ġurnal Uffiċjali ta’ l-Unjoni Ewropea

               L 150/5

         DEĊIŻJONI TAL-KUMMISSJONI
   tat-8 ta’ Ġunju 2007
   li twaqqaf grupp ta’ esperti dwar il-kwistjonijiet demografiċi
   (2007/397/KE)
   Il-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea, u partikularment l-Artikolu 140 tiegħu,
   Billi:

               (1)

               L-Artikolu 140 tat-Trattat li jistabbilixxi l-Komunità Ewropea jipprevedi li l-Kummissjoni għandha tinkoraġġixxi kooperazzjoni bejn l-Istati Membri u tiffaċilità l-koordinazzjoni ta’ l-azzjoni tagħhom fl-oqsma tal-politika soċjali.

               (2)

               B’konformità mal-Komunikazzjoni tal-Kummissjoni tat-12 ta’ Ottubru 2006 li ġġib l-isem “Il-ġejjieni demografiku ta’ l-Ewropa, il-bidla ta’ sfida f’opportunità”, il-Kummissjoni ddeċidiet li tirrikorri għal grupp ta’ esperti governattivi.

               (3)

               Il-grupp għandu jikkontribwixxi għall-iżvilupp tal-politiki ta’ adattament għall-bdil demografiku.

               (4)

               Se tingħata attenzjoni sabiex ikunu żgurati l-komplementarjetà u n-nuqqas ta’ repetizzjoni ta’ attivitajiet minn gruppi u kumitati oħrajn li jittrattaw il-kwistjonijiet relatati mad-demografija, notevolment il-Kumitat ta’ l-Impjiegi, il-Kumitat tal-Protezzjoni Soċjali, il-Kumitat tal-Politika Ekonomika, il-Kumitat Ekonomiku u Finanzjarju, il-Kunsill Konsultattiv Favur l-Opportunitajiet Indaqs bejn in-Nisa u l-Irġiel u l-Grupp ta’ Livell Għoli dwar l-Integrazzjoni tad-Dimensjoni ta’ l-Ugwaljanza bejn l-Irġiel u n-Nisa. Il-Kummissjoni se tinformahom dwar il-ħidmiet tal-grupp ta’ esperti dwar il-kwistjonijiet demografiċi.

               (5)

               Il-grupp għandu jkun magħmul minn rappreżentanti tal-gvernijiet ta’ l-Istati Membri u minn esperti indipendenti.

               (6)

               Għalhekk meħtieġ li meta jitwaqqaf il-grupp ta’ esperti dwar il-kwistjonijiet demografiċi, jiġi ddettaljat il-mandat tiegħu u ddefiniti l-istrutturi tiegħu.

         IDDEĊIDIET:
   Artikolu 1
   Qed jiġi stabbilit, taħt l-awspiċju tal-Kummissjoni u għal perjodu ta’ ħames snin (rinnovabbli), “grupp ta’ esperti dwar il-kwistjonijiet demografiċi” minn issa ‘l quddiem “il-grupp”.
   Artikolu 2
   Missjoni
   Il-grupp għandu l-inkarigu li jagħti pariri lill-Kummissjoni fil-proċess ta’ segwitu tal-bidla demografika u li jimplimenta linji gwida politiċi ddefiniti fil-Komunikazzjoni tal-Kummissjoni tat-12 ta’ Ottubru 2006 dwar il-ġejjieni demografiku ta’ l-Ewropa (COM (2006) 571.
   B’mod aktar preċiż, il-grupp:

               —

               se jgħin lill-Kummissjoni tiġbed konklużjonijiet mir-riżultati tar-riċerka, tidentifika d-data rilevanti għar-rapporti demografiċi u jinkoraġġixxi l-iskambju ta’ prattiċi tajba li għalihom il-forum demografiku se jipprovdi pjattaforma. Hu se jikkunsidra r-riżultati ta’ bosta azzjonijiet u l-ħidmiet tar-riċerka mwettqa mill-istituzzjonijiet Ewropej dwar dawn it-temi;

               —

               se jippermetti lill-Istati Membri li jesprimu l-opinjoni tagħhom dwar it-tweġibiet li jridu jingħataw b’mod globali għall-isfida demografika u dwar l-inizjattivi speċifiċi li jirriżultaw mill-Komunikazzjoni tat-12 ta’ Ottubru 2006 dwar il-ġejjieni demografiku ta’ l-Ewropa u s-segwitu tagħha, b’mod partikulari fl-oqsma li għad mhumiex koperti tajjeb mill-kumitati u l-gruppi konsultattivi eżistenti;

               —

               se jgħin lill-Kummissjoni fl-elaborazzjoni tar-rapporti futuri dwar id-demografija u l-valutazzjoni ta’ l-istat ta’ preparament ta’ l-UE għall-bdil demografiku (il-bilanċ għandu jkun inkluż fir-rapport annwali tal-progress ta’ l-implimentazzjoni ta’ l-Istrateġija ta’ Liżbona);

               —

               se jippermetti li jiġu skambjati esperjenzi u prattiċi tajba fil-qasam tal-politika tal-familja u se jappoġġa l-isforzi li jimmiraw biex titjieb il-kwalità tal-ħajja ta’ persuni li jassumu responsabbiltajiet familjari;

               —

               se jfittex il-kontribuzzjonijiet, orali u miktuba, ta’ l-imsieħba soċjali u ta’ l-organizzazzjonijiet tas-soċjetà ċivili.

         Il-President tal-grupp jista’ jindika lill-Kummissjoni l-waqt meta jkun għaqli li jiġi kkunsultat il-grupp dwar kwistjoni speċifika.
   Artikolu 3
   Kompożizzjoni – Nomina
   1.   Il-grupp jinkludi l-esperti governattivi u l-esperti indipendenti.
   Kull Stat Membru se jinnomina espert governattiv responsabbli biex jirrappreżentah.
   Il-Kummissjoni se tinnomina għaliha nfisha, fost l-esperti li jkollhom il-kompetenzi fl-oqsma indikati fl-Artikolu 2, esperti indipendenti li jintalbu jagħtuha pariri indipendentement minn kull influwenza esterna.
   2.   Għandhom japplikaw id-dispożizzjonijiet segwenti:

               —

               il-membri għandhom iżommu l-kariga tagħhom sakemm jinbidlu jew sa l-aħħar tal-mandat tagħhom.

               —

               il-membri li mhumiex f’pożizzjoni li jikkontribwixxu b’mod effikaċi għall-ħidmiet tal-grupp, li jippreżentaw ir-riżenja tagħhom jew li ma jirrispettawx il-kundizzjonijiet stipulati fl-ewwel jew fit-tieni inċiż ta’ dan l-Artikolu jew ta’ l-Artikolu 287 tat-Trattat li jistabbilixxi l-Komunità Ewropea, jistgħu jinbidlu għat-tul ta’ żmien li jkun baqa’ tal-mandat tagħhom;

               —

               l-ismijiet tal-membri nnominati fuq bażi personali jiġu ppubblikati fuq il-paġna ta’ l-Internet tad-Direttorat Ġenerali għall-Impjiegi, l-Affarijiet Soċjali u l-Opportunitajiet Indaqs u fil-Ġurnal Uffiċjali ta’ l-Unjoni Ewropea, serje Ċ. Il-ġabra, l-ipproċessar u l-pubblikazzjoni ta’ l-ismijiet tal-membri se jsiru skond id-dispożizzjonijiet tar-Regolament (KE) Nru 45/2001 tal-Parlament Ewropew u tal-Kunsill (1) dwar il-protezzjoni ta’ individwu fir-rigward ta’ l-ipproċessar ta’ data personali.

         Artikolu 4
   Operat
   1.   Il-Kummissjoni se tinnomina l-president tal-grupp.
   2.   Ir-rappreżentant tal-Kummissjoni jista’ jistieden esperti jew osservaturi b’kompetenzi partikulari f’suġġett ta’ l-aġenda biex jipparteċipa fil-ħidmiet ta’ grupp jew ta’ sottogruppi meta dan jitqies utli u/jew neċessarju.
   3.   L-informazzjoni akkwistata fl-ambitu tal-parteċipazzjoni fil-ħidmiet tal-grupp ma tistax tkun żvelata meta fl-opinjoni tal-Kummissjoni din tkun dwar kwistjonijiet konfidenzjali.
   4.   Il-grupp se jiltaqa’ normalment f’wieħed mil-lokalitajiet fejn il-Kummissjoni u s-servizzi tagħha huma stabbiliti, skond il-modalitajiet u l-iskeda ta’ ħin iffissati minnha. Hu jista’ jissejjaħ biex jiltaqa’ f’lokalitajiet oħra, notevolment fuq proposta ta’ Stat Membru li jkun jixtieq jilqa’ l-grupp b’rabta ma’ avveniment b’interess partikulari għall-grupp. Is-segretarjat se jkun ipprovdut mis-servizzi tal-Kummissjoni. Uffiċjali oħra interessati tal-Kummissjoni jistgħu jieħdu parti f’dawn il-laqgħat.
   5.   Il-grupp jadotta r-regoli ta’ proċedura interna tiegħu abbażi tar-regoli standard interni adottati mill-Kummissjoni.
   6.   Is-servizzi tal-Kummissjoni jistgħu jippubblikaw fuq l-Internet, fil-lingwa originali d-dokumenti kkonċernati, kull sommarju, konklużjoni, konklużjoni parzjali jew dokument ta’ ħidma tal-grupp.
   Artikolu 5
   Spejjeż tal-laqgħat
   L-ispejjeż tal-vjaġġ u tas-sussistenza mħallsa mill-membri, l-esperti u l-osservaturi fl-ambitu ta’ l-attivitajiet tal-grupp huma rimborżati mill-Kummissjoni skond id-dispożizzjonijiet fis-seħħ tar-regoli tagħha. Mhux se tingħata remunerazzjoni għax-xogħol imwettaq mill-esperti governattivi.
   L-ispejjeż tal-laqgħat jiġu rimborżati fil-limiti tal-krediti disponibbli allokati lis-servizzi kkonċernati fl-ambitu tal-proċedura annwali ta’ allokazzjoni ta’ riżorsi.
   Artikolu 6
   Dħul fis-seħħ
   Din id-Deċiżjoni se tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta’ l-Unjoni Ewropea.

      Magħmul fi Brussell, 8 ta’ Ġunju 2007.

            Għall-Kummissjojni

         Vladimír ŠPIDLA

            Membru tal-Kummissjoni

      (1)  ĠU L 8, 12.1.2001, p. 1.


title: Deċiżjoni (UE) 2017/1599 tal-Parlament Ewropew u tal-Kunsill tat-13 ta' Settembru 2017 dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Italja

text:
               23.9.2017

               MT

               Il-Ġurnal Uffiċjali tal-Unjoni Ewropea

               L 245/3

         DEĊIŻJONI (UE) 2017/1599 TAL-PARLAMENT EWROPEW U TAL-KUNSILL
   tat-13 ta' Settembru 2017
   dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Italja
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament tal-Kunsill (KE) Nru 2012/2002 tal-11 ta' Novembru 2002 li jistabbilixxi l-Fond ta' Solidarjetà tal-Unjoni Ewropea (1) u b'mod partikolari l-Artikolu 4(3) tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (2), u b'mod partikolari l-punt 11 tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond ta' Solidarjetà tal-Unjoni Ewropea (“il-Fond”) għandu l-għan li jippermetti lill-Unjoni tirrispondi b'mod rapidu, effiċjenti u flessibbli għal sitwazzjonijiet ta' emerġenza sabiex tintwera solidarjetà mal-popolazzjonijiet ta' reġjuni milquta minn diżastri naturali.

               (2)

               Il-Fond ma għandux jaqbeż l-ammont annwali massimu ta' EUR 500 000 000 (bil-prezzijiet tal-2011), kif stabbilit fl-Artikolu 10(1) tar-Regolament tal-Kunsill (UE, Euratom) Nru 1311/2013 (3). L-allokazzjoni kollha tal-2016 baqgħet ma ntefqitx, ġiet riportata għas-sena ta' wara skont l-Artikolu 10(1) tar-Regolament (UE, Euratom) Nru 1311/2013 u intużat parzjalment f'April 2017. L-allokazzjoni tal-2017 kienet għadha ma ntużat xejn.

               (3)

               Fis-16 ta' Novembru 2016, l-Italja ppreżentat applikazzjoni biex timmobilizza l-Fond, wara terremot li laqat ir-reġjuni tal-Abruzzo, il-Lazio, il-Marche u l-Umbria fl-24 ta' Awwissu 2016. Aktar terremoti laqtu ż-żoni li diġà kienu milquta u żiedu b'mod sinifikanti l-livell ta' ħsara rrapportat qabel. L-Italja mbagħad ippreżentat l-applikazzjoni finali tagħha fil-15 ta' Frar 2017, flimkien ma' stimi riveduti li jinkludu l-ħsara kollha kkawżata bejn l-24 ta' Awwissu 2016 u t-18 ta' Jannar 2017.

               (4)

               L-applikazzjoni mill-Italja tissodisfa l-kundizzjonjiet sabiex tingħata kontribuzzjoni finanzjarja mill-Fond, kif stabbilit fl-Artikolu 4 tar-Regolament (KE) Nru 2012/2002.

               (5)

               Għalhekk il-Fond jenħtieġ li jiġi mobilizzat biex jipprovdi kontribuzzjoni finanzjarja lill-Italja.

               (6)

               Peress li l-ammont li jista' jiġi mobilizzat għall-2017 mhux suffiċjenti biex ikopri l-kontribuzzjoni kollha, id-differenza jenħtieġ li b'mod eċċezzjonali tiġi ffinanzjata permezz tal-ammont annwali disponibbli għall-2018 kif previs fl-Artikolu 10(2) tar-Regolament (UE, Euratom) Nru 1311/2013.

               (7)

               Sabiex jitnaqqas kemm jista' jkun il-ħin li jieħu l-Fond biex jiġi mobilizzat, din id-Deċiżjoni jenħtieġ li tapplika mid-data tal-adozzjoni tagħha,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni għas-sena finanzjarja 2017, il-Fond ta' Solidarjetà tal-Unjoni Ewropea għandu jkun mobilizzat sabiex jipprovdi l-ammont ta' EUR 1 196 797 579 lill-Italja, f'approprjazzjonijiet ta' impenn u ta' pagament
   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Din għandha tapplika mit-13 ta' Settembru 2017.

      Magħmul fi Strasburgu, it-13 ta' Settembru 2017.

            Għall-Parlament Ewropew

            Il-President

         A. TAJANI

            Għall-Kunsill

            Il-President

         M. MAASIKAS

      (1)  ĠU L 311, 14.11.2002, p. 3.

      (2)  ĠU C 373, 20.12.2013, p. 1.

      (3)  Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


               16.12.2015

               MT

               Il-Ġurnal Uffiċjali tal-Unjoni Ewropea

               C 419/211

         P7_TA(2012)0432
   Il-ħatra ta' Membru tal-Kummissjoni Ġdid
   Deċiżjoni tal-Parlament Ewropew tal-21 ta' Novembru 2012 li tapprova l-ħatra tas-Sur Tonio Borg bħala Membru tal-Kummissjoni
   (2015/C 419/41)

      Il-Parlament Ewropew,

               —

               wara li kkunsidra t-tieni paragrafu tal-Artikolu 246 tat-Trattat dwar il-Funzjonament tal-Unjoni Ewropea u l-Artikolu 106a tat-Trattat li jistabbilixxi l-Komunità Ewropea tal-Enerġija Atomika,

               —

               wara li kkunsidra l-punt 6 tal-Ftehim Qafas dwar ir-relazzjonijiet bejn il-Parlament Ewropew u l-Kummissjoni Ewropea (1),

               —

               wara li kkunsidra r-riżenja tas-Sur John Dalli minn Membru tal-Kummissjoni, mogħtija fis-16 ta’ Ottubru 2012,

               —

               wara li kkunsidra l-ittra tal-Kunsill tal-25 Ottubru 2012, li permezz tagħha l-Kunsill ikkonsulta lill-Parlament dwar id-deċiżjoni, li tittieħed bi qbil komuni mal-President tal-Kummissjoni, dwar il-ħatra tas-Sur Tonio Borg bħala Membru tal-Kummissjoni,

               —

               wara li kkunsidra s-seduta ta’ smigħ tas-Sur Tonio Borg fit-13 ta' Novembru 2012, li kienet immexxija mill-Kumitat għall-Ambjent, is-Saħħa Pubblika u s-Sikurezza bl-assoċjazzjoni tal-Kumitat għas-Suq Intern u l-Ħarsien tal-Konsumatur u tal-Kumitat għall-Agrikoltura u l-Iżvilupp Rurali, u d-dikjarazzjoni ta’ evalwazzjoni mfassla wara dak is-smigħ,

               —

               wara li kkunsidra l-Artikolu 106 u l-Anness XVII tar-Regoli ta’ Procedura tiegħu,

               1.

               Japprova l-ħatra tas-Sur Tonio Borg bħala Membru tal-Kummissjoni għall-bqija taż-żmien tal-kariga tal-Kummissjoni sal-31 ta’ Ottubru 2014;

               2.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill, lill-Kummissjoni u lill-gvernijiet tal-Istati Membri.

      (1)  ĠU L 304, 20.11.2010, p. 47.


title: 2012/525/UE: Deċiżjoni tal-Kunsill tal- 24 ta' Settembru 2012 li taħtar membru Ġermaniż u membru supplenti Ġermaniż fil-Kumitat tar-Reġjuni

text:
               28.9.2012

               MT

               Il-Ġurnal Uffiċjali tal-Unjoni Ewropea

               L 263/42

         DEĊIŻJONI TAL-KUNSILL
   tal-24 ta' Settembru 2012
   li taħtar membru Ġermaniż u membru supplenti Ġermaniż fil-Kumitat tar-Reġjuni
   (2012/525/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Ġermaniż,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Konsegwentement għat-tmiem tal-mandat tas-Sur Peter MÜLLER sar vakanti siġġu ta’ membru fil-Kumitat tar-Reġjuni.

               (3)

               Post ta’ membru supplenti sar vakanti wara t-tmiem tal-mandat tas-Sur Stephan TOSCANI,

         ADOTTA DIN ID-DEĊIŻJONI:
   Artikolu 1
   Huma b’dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               (a)

               bħala membru:

                           —

                           is-Sinjura Helma KUHN-THEIS, Bevollmächtigte für Europaangelegenheiten

                     u

               (b)

               bħala membru supplenti:

                           —

                           is-Sunjura Isolde RIES, Vizepräsidentin des Landtages des Saarlandes.

         Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fi Brussell, l-24 ta’ Settembru 2012.

            Għall-Kunsill

            Il-President

         A. D. MAVROYIANNIS

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: 2010/444/CFSP: Deċiżjoni tal-Kunsill 2010/444/PESK tal- 11 ta’ Awwissu 2010 li testendi l-mandat tar-Rappreżentant Speċjali tal-Unjoni Ewropea f’dik li kienet ir-Repubblika Jugoslava tal-Maċedonja (FYROM)

text:
               12.8.2010

               MT

               Il-Ġurnal Uffiċjali tal-Unjoni Ewropea

               L 211/32

         DEĊIŻJONI TAL-KUNSILL 2010/444/PESK
   tal-11 ta’ Awwissu 2010
   li testendi l-mandat tar-Rappreżentant Speċjali tal-Unjoni Ewropea f’dik li kienet ir-Repubblika Jugoslava tal-Maċedonja (FYROM)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28, 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fis-17 ta’ Ottubru 2005, il-Kunsill adotta l-Azzjoni Konġunta 2005/724/PESK (1) li taħtar lis-Sur Erwan FOUÉRÉ bħala r-Rappreżentant Speċjali tal-Unjoni Ewropea (minn hawn ’il quddiem “ir-RSUE”) f’dik li kienet ir-Repubblika Jugoslava tal-Maċedonja (FYROM).

               (2)

               Fis-16 ta’ Marzu 2010, il-Kunsill adotta d-Deċiżjoni 2010/156/PESK (2) li testendi l-mandat tar-RSUE sal-31 ta’ Awwissu 2010.

               (3)

               Il-mandat tar-RSUE għandu jiġi estiż sat-28 ta’ Frar 2011 jew sakemm il-Kunsill jiddeċiedi, fuq proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (minn hawn ’il quddiem “ir-RGħ”), li funzjonijiet adatti korrispondenti għal dawk skont id-Deċiżjoni 2010/156/PESK ġew stabbiliti fis-Servizz Ewropew għall-Azzjoni Esterna u jtemm il-mandat.

         ADOTTA DIN ID-DEĊIŻJONI:
   Artikolu 1
   Id-Deċiżjoni 2010/156/PESK hija b’dan emendata kif ġej:

               (1)

               L-Artikolu 1 huwa sostitwit b’dan li ġej:
               “Artikolu 1
               Rappreżentant Speċjali tal-Unjoni Ewropea
               Il-mandat tas-Sur Erwan FOUÉRÉ bħala r-RSUE f’dik li kienet ir-Repubblika Jugoslava tal-Maċedonja huwa b’dan estiż sat-28 ta’ Frar 2011 jew sakemm il-Kunsill jiddeċiedi, fuq proposta mir-RG, li funzjonijiet adatti korrispondenti għal dawk skont id-Deċiżjoni attwali ġew stabbiliti fis-Servizz Ewropew għall-Azzjoni Esterna u jtemm il-mandat.”;

               (2)

               L-Artikolu 5 huwa sostitwit b’dan li ġej:
               “Artikolu 5
               Finanzjament
               1.   L-ammont ta’ referenza finanzjarja maħsub biex ikopri n-nefqa relatata mal-mandat tar-RSUE għall-perijodu mill-1 ta’ April 2010 sal-31 ta’ Awwissu 2010 għandu jkun ta’ EUR 340 000.
               2.   L-ammont ta’ referenza finanzjarja maħsub biex ikopri n-nefqa relatata mal-mandat tar-RSUE għall-perijodu mill-1 ta’ Settembru 2010 sat-28 ta’ Frar 2011 għandu jkun ta’ EUR 310 000.
               3.   In-nefqa għandha tiġi amministrata skont il-proċeduri u r-regoli applikabbli għall-baġit ġenerali tal-Unjoni.
               4.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għan-nefqa kollha.”.

         Artikolu 2
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brusell, il-11 ta’ Awwissu 2010.

            Għall-Kunsill

            Il-President

         S. VANACKERE

      (1)  ĠU L 272, 18.10.2005, p. 26.

      (2)  ĠU L 67, 17.3.2010, p. 6.


title: Id-Deċiżjoni tal-Kunsill tal-25 ta' Frar 1964 dwar l-applikazzjoni għad-dipartimenti overseas Franċiżi ta' ċerti dispożizzjonijiet tat-Trattat li jirrigwardaw id-dritt ta' l-istabbiliment u l-pagamenti

text:
Avviż Legali Importanti

|

31964D0350

Official Journal 093 , 11/06/1964 P. 1484 - 1484 Danish special edition: Series I Chapter 1963-1964 P. 0135  English special edition: Series I Chapter 1963-1964 P. 0144  Greek special edition: Chapter 06 Volume 3 P. 0003  Spanish special edition: Chapter 06 Volume 1 P. 0042  Portuguese special edition Chapter 06 Volume 1 P. 0042

		Id-Deċiżjoni tal-Kunsilltal-25 ta' Frar 1964dwar l-applikazzjoni għad-dipartimenti overseas Franċiżi ta' ċerti dispożizzjonijiet tat-Trattat li jirrigwardaw id-dritt ta' l-istabbiliment u l-pagamenti(64/350/KEE)IL-KUNSILL TAL-KOMUNITÀ EKONOMIKA EWROPEA,Wara li kkunsidra it-Trattat li jistabbilixxi l-Komunità Ekonomika Ewropea, u b'mod partikolari l-Artikolu 227(2) tiegħu;Wara li kkunsidra l-proposta mill-Kummissjoni;billi skond it-tieni subparagrafu ta' l-Artikolu 227(2) huwa l-Kunsill li għandu jiffissa l-kondizzjonijiet li taħthom għandhom japplikaw għad-dipartimenti overseas Franċiżi id-dispożizzjonijiet tat-Trattat li m'humiex imsemmija fl-ewwel subparagrafu ta' l-Artikolu 227(2), u b'mod partikolari dawk ta' l-Artikoli 52 sa 58 u 106 tat-Trattat;Billi l-kondizzjoni ta' l-ekonomija ta' dawk id-dipartimenti u l-ħtiġiet għall-iżvilupp ekonomiku u soċjali tagħhom jagħmluha xieraq li jiġu applikati l-Artikoli 52 sa 58 u ċerti disposizzjonijiet ta' l-Artikolu 106 tat-Trattat;IDDEĊIEDA KIF ĠEJ:Artikolu 1L-Artikoli 52 sa 58 tat-Trattat għandhom japplikaw għad-dipartimenti overseas Franċiżi taħt il-kondizzjonijiet stabbiliti f'din id-Deċiżjoni.Fil-mument li jiġu adottati d-direttivi li jimplimentaw il-Programm Ġenerali għall-Abolizzjoni ta' Restrizzjonijiet fuq il-Liberta' ta' l-Istabbiliment, il-Kunsill jista', bħala eċċezzjoni u sal-punt li jkun meħtieġ, joħroġ direttivi speċjali dwar l-istabbiliment ta' persuni u kumpanniji jew ditti fid-dipartimenti overseas Franċiżi.Artikolu 2Mingħajr preġudizzju għall-implimentazzjoni tal-miżuri adottati skond it-Trattat u l-Konvenzjoni ta' Implimentazzjoni tal-25 ta' Marzu 1957 u ta' dawk li għandhom jiġu adottati skond l-Artikolu 1, id-dritt ta' l-istabbiliment fid-dipartimenti overseas Franċiżi għandu jiġi estiż progressivament għall-kumpaniji jew ditti u ċittadini ta' Stati Membri minbarra Franza, sabiex titneħħa kull diskriminazzjoni sa mhux aktar tard minn tliet snin wara l-applikazzjoni ta' din id-Deċiżjoni.Il-Kunsill, filwaqt li jaġixxi b'maġġoranza kwalifikata fuq proposta mill-Kummissjoni, għandu joħroġ id-direttivi meħtieġa għall-implimentazzjoni ta' dik l-estensjoni progressiva.Madankollu, iċ-ċittadini u l-kumpanniji jew ditti ta' Stat Membru għandhom ikunu jistgħu jibbenifikaw biss, fir-rigward ta' attivita' speċifika, f'dipartiment overseas Franċiż, mid-disposizzjonijiet ta' l-ewwel paragrafu, sal-punt li l-Istat li tiegħu jkunu ċittadini jagħti, fir-rigward ta' l-istess attività, vantaġġi ta' l-istess tip liċ-ċittadini u kumpanniji jew ditti Franċiżi.Artikolu 3Id-disposizzjonijiet ta' l-Artikolu 106 tat-Trattat, sakemm ma jiġux affettwati bid-Deċiżjoni tal-Kunsill tal-11 ta' Mejju 1960 dwar l-applikazzjoni għall-Alġerija u għad-dipartimenti overseas Franċiżi tad-disposizzjonijiet tat-Trattat li jikkonċernaw iċ-ċaqliq tal-kapital, għandhom japplikaw għad-dipartimenti overseas Franċiżi.Artikolu 4Din id-Deċiżjoni għandha tiġi applikata mill-Istati Membri fl-istess data bħad-Deċiżjoni tal-Kunsill dwar l-assoċjazzjoni tal-pajjiżi u territorji overseas mal-Komunità Ekonomika Ewropea.Dik id-data għandha tiġi ppubblikata fil-Ġurnal Uffiċjali tal-Komunitajiet Ewropej.Magħmula fi Brussel, fil-25 ta' Frar 1964.Għall-KunsillIl-PresidentH. Fayat--------------------------------------------------


Avviż Legali Importanti

|

52007DP0173

Deċiżjoni tal-Parlament Ewropew ta' l-10 ta' Mejju 2007 dwar emendi għar-Regoli ta' Proċedura tal-Parlament Ewropew sabiex il-proċeduri interni jiġu adattati għall-eżiġenzi tas-simplifikazzjoni tal-leġiżlazzjoni Komunitarja (2005/2238(REG))

Official Journal 076 E , 27/03/2008 P. 0089 - 0091

		P6_TA(2007)0173Simplifikazzjoni tal-leġiżlazzjoni KomunitarjaDeċiżjoni tal-Parlament Ewropew ta' l- 10 ta' Mejju 2007 dwar emendi għar-Regoli ta' Proċedura tal-Parlament Ewropew sabiex il-proċeduri interni jiġu adattati għall-eżiġenzi tas-simplifikazzjoni talleġiżlazzjoni Komunitarja (2005/2238(REG))Il-Parlament Ewropew,- wara li kkunsidra l-proposta għal emenda tar-Regoli ta' Proċedura tiegħu (B6-0582/2005),- wara li kkunsidra l-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat għar-Reġjuni bit-titolu: "L-implimentazzjoni tal-Programm Komunitarju ta' Liżbona: Strateġija għas-simplifikazzjoni ta' l-ambjent regolatorju" (COM(2005)0535),- wara li kkunsidra l-Konklużjonijiet tal-Kunsill Ewropew tal- 15 u s- 16 ta' Ġunju 2006, speċjalment ilpunt 41,- wara li kkunsidra r-riżoluzzjoni tiegħu tas- 16 ta' Mejju 2006 dwar strateġija għas-simplifikazzjoni ta' lambjent regolatorju [1],- wara li kkunsidra r-riżoluzzjoni tiegħu tas- 16 ta' Mejju 2006 dwar ir-riżultat ta' l-istudju tal-proposti leġiżlattivi pendenti quddiem il-leġiżlatur [2],- wara li kkunsidra l-Komunikazzjoni tal-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni bit-titolu: "Reviżjoni strateġika ta' Regolamentazzjoni Aħjar fl-Unjoni Ewropea" (COM(2006)0689),- wara li kkunsidra l-Artikoli 201 u 202 tar-Regoli ta' Proċedura tiegħu,- wara li kkunsidra r-rapport tal-Kumitat għall-Affarijiet Kostituzzjonali u l-opinjoni tal-Kumitat għall-Affarijiet Legali (A6-0143/2007),A. billi l-Parlament, fir-riżoluzzjoni msemmija tas- 16 ta' Mejju 2006 dwar l-istrateġija għas-simplifikazzjoni ta' l-ambjent regolatorju (punt 21), impenja ruħu "sabiex jirrifletti fuq it-titjib tal-proċeduri tiegħu u tattekniki leġiżlattivi interni tiegħu sabiex jitħaffu d-dossiers ta' "simplifikazzjoni" fir-rispett tal-proċeduri msemmija fil-liġi primarja, f'dal-każ partikulari, it-Trattat KE",B. billi t-tekniki ta' kodifikazzjoni u ta' tfassil mill-ġdid huma fost l-istrumenti l-iktar importanti għassimplifikazzjoni tal-leġiżlazzjoni tal-Komunità, li hija parti mill-qafas ta' l-istrateġija l-ġdida ta' Liżbona għal benefiċċju tat-tkabbir u l-impjiegi fl-Ewropa,C. billi r-regolament jinkludi dispożizzjoni dwar il-kodifikazzjoni li għandha tiġi riveduta, iżda ma jinkludi l-ebda dispożizzjoni dwar it-tfassil mill-ġdid,D. billi l-Parlament, permezz ta' eżami mill-ġdid u kjarifika tal-proċeduri tiegħu, jixtieq jikkontribwixxi serjament għall-isforzi ta' simplifikazzjoni u jinkoraġġixxi l-Kummissjoni tagħmel aktar proposti b'din l-intenzjoni,E. billi huwa mixtieq li l-Kunsill jassumi approċċ simili,1. Jiddeċiedi li jemenda r-Regoli ta' Proċedura tiegħu kif jidher hawn taħt;2. Jagħmilha ċara li l-emendi jidħlu fis-seħħ fl-ewwel ġurnata tas-sessjoni parzjali li jmiss;3. Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni għal skopijiet ta' informazzjoni.Test fis-seħħ | Emendi |Emenda 1Artikolu 801. Meta proposta tal-Kummissjoni għall-kodifikazzjoni ta' leġislazzjoni tal-Komunita` tiġi ppreżentata lill-Parlament, din għandha titressaq quddiem il-kumitat responsabbli għall-affarijiet legali. Kemm-il darba jiġi aċċertat li l-proposta ma tinvolvix bdil fil-mertu ta' leġislazzjoni eżistenti tal-Komunita`, ilproċedura mniżżla fl-Artikolu 43 għandha tiġi segwita. | 1. Meta proposta tal-Kummissjoni għall-kodifikazzjoni ta' leġiżlazzjoni tal-Komunità tiġi ppreżentata lill-Parlament, din għandha titressaq quddiem il-kumitat responsabbli għall-affarijiet legali. Dan il-Kumitat għandu jeżaminaha skond l-arranġamenti milħuqa fuq livell interistituzzjonali [3] sabiex jaċċerta ruħu li din tkun sempliċiment kodifikazzjoni mingħajr tibdil sostanzjali. |2. Iċ-chairman tal-kumitat responsabbli jew ir-rapporteur maħtur minn dak il-Kumitat jista' jipparteċipa fl-eżami jew ir-reviżjoni tal-proposta għall-kodifikazzjoni. Jekk ikun meħtieġ, il-kumitat responsabbli mil-leġiżlazzjoni jista' jagħti lopinjoni tiegħu minn qabel. | 2. Il-Kumitat li kien responsabbli għall-atti li kellhom jiġu kkodifikati jistà, fuq talba tiegħu stess jew tal-kumitat responsabbli għall-affarijiet legali, jintalab jagħti l-opinjoni tiegħu dwar kemm hi mixtieqa l-kodifikazzjoni. |3. Minkejja d-disposizzjonijiet ta' l-Artikolu 43(3), il-proċedura simplifikata ma tistax tiġi applikata għal proposta għal kodifikazzjoni uffiċjali meta din il-proċedura tkun opposta minn maġġoranza tal-membri tal-kumitat responsabbli għall-affarijiet legali jew tal-kumitat responsabbli. | 3. L-emendi għat-test tal-proposta mhumiex ammissibbli. Madankollu, fuq talba tar-rapporteur, iċ-chairman tal-kumitat responsabbli għall-affarijiet legali jistà jippreżenta, għallapprovazzjoni ta' dan ta' l-aħħar, emendi relatati ma' l-adattamenti tekniċi, kemm-il darba dawk l-adattamenti jkunu meħtieġa sabiex ikun żgurat li l-proposta hija konformi marregoli dwar il-kodifikazzjoni u ma jinvolvux tibdil sostanzjali tal-proposta. || 4. Jekk il-kumitat responsabbli għall-affarijiet legali jikkonkludi li l-proposta ma tinvolvix tibdil sostanzjali, huwa għandu jirreferiha lill-Parlament għall-approvazzjoni tiegħu. Jekk il-kumitat huwa tal-fehma li l-proposta tinkludi tibdil sostanzjali tal-leġiżlazzjoni Komunitarja, għandu jipproponi lill-Parlament iċ-ċaħda tal-proposta. Fiż-żewġ każi, il-Parlament għandu jiddeċiedi permezz ta' vot wieħed, mingħajr emendi jew dibattitu. |Emenda 2Artikolu 80 a (ġdid)| Artikolu 80 a Tfassil mill-ġdid 1. Meta proposta tal-Kummissjoni għat-tfassil mill-ġdid ta' leġiżlazzjoni Komunitarja tiġi preżentata lill-Parlament, għandha titressaq quddiem il-kumitat responsabbli għall-affarijiet legali u l-kumitat responsabbli. 2. Il-kumitat responsabbli għall-affarijiet legali għandu jeżaminaha skond l-arranġamenti milħuqa fuq livell interistituzzjonali [4] bil-għan li jkun żgurat li l-proposta ma tinvolvix tibdiliet sostanzjali minbarra dawk identifikati bħala tali filproposta. Għall-iskop ta' dan l-eżami, l-emendi għat-test tal-proposta mhumiex ammissibbli. Madankollu, l-Artikolu 80(3), it-tieni subparagrafu japplika f'dak li għandu x'jaqsam mad-dispożizzjonjiet li ma nbidlux fil-proposta għal tfassil mill-ġdid. 3. Jekk il-kumitat responsabbli għall-affarijiet legali jikkonkludi li l-proposta ma tinkludi l-ebda bidla sostanzjali għal-leġiżlazzjoni minbarra dawk identifikati bħala tali, għandu jinforma lill-kumitat responsabbli dwar dan. F'dan il-każ, minbarra l-kundizzjonijiet stabbiliti fl-Artikoli 150 u 151, l-emendi għandhom ikunu ammissibbli mill-kumitat responsabbli jekk jikkonċernaw dawk il-partijiet tal-proposta li jinkludu tibdiliet sostanzjali. Madankollu, emendi tal-partijiet li ma nbidlux jistgħu jiġu ammessi fuq bażi eċċezzjonali u skond il-każ miċ-chairman ta' dan il-kumitat jekk iqis li raġunijiet relatati mal-koerenza interna tat-test jew mar-rabta ma' emendi oħra ammissibbli jkunu jeżiġu li dan isir. Dawn ir-raġunijiet għandhom jitniżżlu f'ġustifikazzjoni miktuba ta' l-emendi. 4. Jekk il-kumitat responsabbli għall-affarijiet legali jqis li l-proposta tinkludi bidliet sostanzjali għal-leġiżlazzjoni minbarra dawk identifikati bħala tali, huwa għandu jipproponi li l-Parlament jiċħad il-proposta u jinforma lill-kumitat responsabbli dwar dan. F'dan il-każ, il-President għandu jsejjaħ lill-Kummissjoni biex tirtira l-proposta tagħħa. Jekk il-Kummissjoni tirtira l-proposta tagħha, il-President għandu jinnota li l-proċedura tilfet l-iskop tagħha u għandu jinforma lill-Kunsill. Jekk il-Kummissjoni ma tirtirax il-proposta tagħha, il-Parlament għandu jerġà jibgħatha lill-kumitat responsabbli, sabiex jeżaminaha skond il-proċedura normali. |[1] ĠU C 297 E, 7.12.2006, p. 136.[2] ĠU C 297 E, 7.12.2006, p. 140.[3] Ftehima interistituzzjonali ta' l- 20 ta' Diċembru 1994, Metodu ta' ħidma aċċellerat għall-kodifikazzjoni uffiċjali tat-testi leġislattivi, punt 4, ĠU, C 102, 4.4.1996, p. 2.[4] Ftehima interistituzzjonali tat- 28 ta' Novembru 2001 fuq l-użu aktar strutturat tat-teknika ta' tfassil mill-ġdid ta' l-atti legali, punt 9., ĠU C 77 tat-28.3.2002, p. 1.--------------------------------------------------


               5.2.2016

               MT

               Il-Ġurnal Uffiċjali tal-Unjoni Ewropea

               C 45/99

         P7_TA(2013)0108
   Talba għat-tneħħija tal-immunità parlamentari ta' Ewald Stadler
   Deċiżjoni tal-Parlament Ewropew tas-16 ta' April 2013 dwar it-talba għat-tneħħija tal-immunità ta' Ewald Stadler (2012/2239(IMM))
   (2016/C 045/18)

      Il-Parlament Ewropew,

               —

               wara li kkunsidra t-talba għat-tneħħija tal-immunità ta' Ewald Stadler, imressqa fid-9 ta’ Lulju 2012 mill-Uffiċċju tal-Prosekutur Pubbliku ta’ Vjenna b'rabta mal-proċediment ta’ investigazzjoni pendenti, u mħabbra fis-seduta plenarja tal-10 ta' Settembru 2012,

               —

               wara li sema' lil Ewald Stadler fil-20 ta' Frar 2013, skont l-Artikolu 7(3) tar-Regoli ta' Proċedura tiegħu,

               —

               wara li kkunsidra l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976,

               —

               wara li kkunsidra l-Artikolu 57 tal-Bundesverfassungsgesetz (id-Dritt Kostituzzjonali Federali tal-Awstrija),

               —

               wara li kkunsidra s-sentenzi tat-12 ta’ Mejju 1964, 10 ta’ Lulju 1986, 15 u 21 ta’ Ottubru 2008, 19 ta’ Marzu 2010 u 6 ta’ Settembru 2011 tal-Qorti tal-Ġustizzja tal-Unjoni Ewropea (1)

               —

               wara li kkunsidra l-Artikoli 6(2) u 7 tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Affarijiet Legali (A7-0120/2013),

               A.

               billi l-Uffiċċju tal-Prosekutur Pubbliku ta’ Vjenna talab it-tneħħija tal-immunità ta’ Ewald Stadler, Membru tal-Parlament Ewropew, biex ikun possibbli għall-awtoritajiet Awstrijaċi li jwettqu l-investigazzjonijiet meħtieġa u jieħdu azzjoni legali kontra Ewald Stadler;

               B.

               billi t-tneħħija tal-immunità ta' Ewald Stadler tirrigwarda reati allegati ta’ attentat ta’ koerżjoni aggravata taħt l-Artikoli 15, 105(1) and 106(1)(1) tal-Kodiċi Kriminali Awstrijaka, u r-reat ta’ ġurament falz taħt l-Artikolu 288(1) tal-Kodiċi Kriminali;

               C.

               billi, skont l-Artikolu 9 tal-Protokoll dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew igawdu fit-territorju tal-Istat tagħhom stess l-immunitajiet mogħtija lil membri tal-parlament ta' pajjiżhom;

               D.

               billi taħt l-Artikolu 57(2) tal-Liġi Kostituzzjonali Federali Awstrijaka, il-membri tal-Kunsill Nazzjonali (Nationalrat) jistgħu jiġu arrestati biss fil-każ ta’ reat kriminali bil-kunsens tal-Kunsill Nazzjonali – ħlief fejn dawn jinqabdu in flagrante qed iwettqu r-reat– u billi anki t-tfittxijiet fid-djar tal-membri tal-Kunsill Nazzjonali jirrikjedu l-kunsens tal-Kunsill Nazzjonali; billi skont l-Artikolu 57(3) tal-Liġi Kostituzzjonali Federali Awstrijaka, ma tista tittieħed l-ebda azzjoni uffiċjali minħabba reat kastigabbli kontra membri tal-Kunsill Nazzjonali mingħajr il-kunsens tal-Kunsill Nazzjonali sakemm dan ir-reat ma jkunx konness b’mod manifest mal-attività politika tal-membru konċernat u billi, taħt din id-dispożizzjoni, l-awtorità konċernata trid titlob deċiżjoni tal-Kunsill Nazzjonali dwar jekk din il-konnessjoni teżistix, fejn dan jintalab mill-membru konċernat jew terz tal-membri tal-kumitat permanenti xieraq;

               E.

               billi l-immunità ta' Ewald Stadler trid titneħħa biex l-investigazzjonijiet kontrih ikunu jistgħu jipproċedu;

               F.

               billi Ewald Stadler ilu Membru tal-Parlament Ewropew sa mis-7 ta' Diċembru 2011;

               G.

               billi l-Uffiċċju tal-Prosekutur Pubbliku ta’ Vjenna ilu jwettaq investigazzjonijiet kontrih minn Marzu 2010;

               H.

               billi l-Artikolu 9 tal-Protokoll dwar il-Privileġġi u l-Immunitajiet tal-Unjoni Ewropea u l-Artikolu 57 tal-Bundesverfassungsgesetz (Liġi Kostituzzjonali Federali) Awstrijaka ma jipprekludux it-tneħħija tal-immunità ta’ Ewald Stadler;

               I.

               billi għaldaqstant ikun tajjeb li fil-każ konċernat, l-immunità parlamentati titneħħa;

               1.

               Jiddeċiedi li jneħħi l-immunità ta' Ewald Stadler;

               2.

               Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika Awstrijaka u lil Ewald Stadler.

      (1)  Sentenza tat-12 ta' Mejju 1964 fil-Każ 101/63 Wagner v Fohrmann u Krier [1964] ECR 195; sentenza tal-10 ta' Lulju 1986 fil-Każ 149/85 Wybot v Faure u oħrajn [1986] ECR 2391; sentenza tal-15 ta' Ottubru 2008 fil-Każ T-345/05 Mote v Parlament [2008] ECR II-2849; sentenza tal-21 ta' Ottubru 2008 fil-Każijiet konġunti C-200/07 u C-201/07 Marra v De Gregorio u Clemente [2008] ECR I-7929, sentenza tad-19 ta' Marzu 2010 fil-Każ T-42/06 Gollnisch v Parlament, [2010] ECR II-1135, sentenza tas-6 ta' Settembru 2011 fil-Każ C-163/10 Patriciello (pubblikazzjoni pendenti fl-ECR).